text:
Abantu 107 bo mu mirenge itandukanye y’ akarere ka Huye kuri uyu wa 27 Kamena 2019 bahawe amagare 107 y’ abafite ubumuga afite agaciro k’ ibihumbi 20 by’ amadorali y’ Amerika.
Aya magare yatanzwe n’ Ikigega cy’ Abanyakoreya gishinzwe ubutwererane mpuzamahanga KOICA.
Masengesho Fils w’ imyaka 13, wiga ku ishuri rya Nyakagezi ryo mu murenge wa Huye, yabwiye Ikinyamakuru UKWEZI ko igare yahawe rizamufasha akajya agera ku ishuri atakerewe.
Yagize ati “Aho niga ni kure, najyaga ngera ku ishuri nakerewe abarimu bagahora bambwira ngo njye nza nazindutse ariko bikananira. Iri gare bampaye rizamfasha kujya nziduka”.
Nyiraminani Chantal nyina wa Masengesho yavuze ko abarimu bahoraga bamutumaho ngo umwana we arakererwa rimwe na rimwe akaba yakereranywe n’ abandi bana nka bane banze kumusiga mu nzira.
Ati “Mushikiwe yamutwaraga wenyine ntamubashe kuko ariwe muto. Abandi bana bamutwarana abarimu bati bishoboka bite ko abana bane cyangwa batanu bakererwa kubera umwe. Nkumva mbabereye umuzigo”.
Munyakazi Gervais, umusaza wo mu murenge wa Maraba yavuze ko amaze imyaka 2 yaraheze mu nzu kubera ubumuga.
Ati “Ubu ngiye kujya ngera no ku irembo, hashize igihe ntazi uko hasa, nsure n’ abaturanyi tuganire”.
Ndayisaba Aaron wo mu murenge wa Maraba afite imyaka 88, 15 ayimaze yaramugaye. Ati “Abafite ubumuga dusigaye tubona imiti mu gihe mbere twivuzaga ibyatsi hari ibinini bampa nk’ umuntu ufite ubumuga bukomoka ku mvune. Ndashima Leta yacu ko itavangura”
Emmanuel Ndayisaba
Umunyamabanga Nshingwabikorwa w’ inama y’ igihugu y’ abafite ubumuga Ndayisaba Emmanuel yashimye KOICA, anasaba abafite ubumuga kutisuzugura.
Yagize ati “Ndashimira KOICA kuba yatekereje guha aya magare abafite ubumuga.... Umuntu ufite ubumuga ikintu cy’ ibanze aba akeneye gufashwa ni ukubasha kugera aho abandi bari”.
Yakomeje agira ati “Musanzwe mubizi ko kugira ngo ubumuga atari ukudashobora, disability is not inability. Ushobora kuba uri mu kagare ugakora ibirenze iby’ umuntu udafite ubumuga”.
Ange Sebutege umuyobozi w’ akarere ka Huye yabwiye abahawe amagare ko bagomba kuyafata neza akababera ikiraro kibagera ku byo bifuza kugeraho.
Ati “Abahawe amagare ni abantu 107 icya mbere tubasaba ni ukuyafata neza, icya kabiri ni uko yababera itangiriro ryo kwiteza imbere. Hari abo twabonye bahuraga n’ imbogamizi ntibashobore kugera ku ishuri ariko ubu noneho bajya ku ishuri bagakurayo ubumenyi, ibindi tugakomeza kubafasha kugira ngo aya magare ababere itangiriro”.
Meya wa Huye Ange Sebutege yizeje abafite ubumuga ko akarere kazakomeza kubafasha kubona imibereho myiza
Meya Sebutege yavuze ko bagiye gukora amakoperative y’ abafite ubumuga mu rwego rwo kubafasha kwiteza imbere mu mibereho no mu bukungu.
Mu Rwanda abafite ubumuga bose hamwe barenga ibihumbi 460. Bafite Inama y’ igihugu ishinzwe kwita ku bibazo byabo bakagira n’ umudepite ubahagarariye mu nteko ishinga amategeko.
Jiwoong Kim umuhuzabikorwa wa KOICA mu Rwanda yavuze ko abafite ubumuga bashobora kugira uruhare mu iterambere ry’igihugu, bityo akaba ari yo mpamvu bakwiye kwitabwaho,ari no muri urwo rwego KOICA yatanze amagare 107 afite agaciro k’ ibihumbi 20 by’ amadorali y’ Amerika.
Jiwoong Kim, ubwo yaganirizaga abahawe amagare yashinye cyane Umunyakoreyakazi abanya-Huye bise ’Mahoro’ bitewe n’ uko akora akazi ke kinyamwuga.


c: text/html

text:
urukundo
Wifuza ko urukundo rwawe ruramba kandi ntiruhite rugushiramo hari ibintu 2 wakora
1. Shishikarira kwandika uko wiyumva, ibyo ushaka kandi utekereza ku rukundo rwawe n’uwo wihebeye byandike, igihe wifuza ko bizaramba
Nk’uko ubushakashatsi bwakozwe n’itsinda ry’abanyamerika ku byatuma urukundo rukomera kandi rukaryoha, byagaragaye ko mubakundanaga (couple) 86, icyakabiri cy’aba bantu bagombaga kwandika ibitabo ku rukundo rwabo, n’aho ikindi cya kabiri cyo cyagombaga kwandika igitabo ku buzima bwabo bwa buri munsi.
Icyatangaje ni uko abanditse ibitabo ku rukundo rwabo, nyuma y’amezi atatu nibo bari bagifite umubare mwinshi w’abakiryohewe n’urukundo naho abari banditse ku buzima bwabo bwa buri munsi, abenshi iby’urukundo bari babivuyemo
Ese kwandika ibyo wiyumvamo byaba bihuriye hehe n’uko urukundo rwaramba, igihe nyirabyo abyifuza?
Mu kwibaza iki kibazo, iyi nyandiko itubwira ko kwandika bituma ubwonko bumara igihe gihagije butinda ku rukundo. Gutinda ku rukundo bituma rurushaho gushing imizi bityo no kuruha umwanya uhagije bikaba byatuma rukomera ndetse ntiruhungabane kurusha utajya afata umwanya ngo agire icyo arwandikaho.
Kwandika ku rukundo rwawe n’uwawe, bishobora kwifashishwa na buri wese ariko n’abahamya ko batagikunda bishobora kuba umwe mu miti bakifashisha kugirango urukundo bongere kurwumva.
2. Ereka uwo ukunda amarangamutima yawe nta kwitangira igihe cyose haricyo wiyumvamo kubera we.
Kwerekana ibyo utekreeza usanga hari benshi bituma baguma mu rukundo. Niba wumva wifuza kuririmbira uwo ukunda muririmbire, niba wumva wifuza kumuha indabo, kumubwira byenda gusetsa cyangwa kumucira umugani muremure bimukorere maze urebe ukuntu umwigarurira
Abasizi usanga babasha kwigarurira imitima ya benshi mu by’urukundo kandi bagakunda koko. Ni byiza cyane ko mu buryo wabwe wiga kwandika ukandika ugirira uwo ukunda, kandi umwandiko umwandikiye, waba igisigo cyangwa umuvugo ukawumuvugira.
Rimwe na rimwe usanga bisa n’ibishekeje ariko nk’uko iyi nyandiko ibyemeza, ngo abasizi n’abavuga imivugo kugira urukundo no kurugumamo biraborohera kandi ntibigombera kuba uri intyoza cyane muri byo.

robotstxt: allowed

filter: keep


text:
Wari uziko guhekenya shikarete cyane bifite ingaruka mbi !
Ni kenshi uzahura n’umuntu mu nzira cyangwa ahugiye mu mirimo runaka ariko arimo guhekenya shikarete. Hari abazirya bakurikiye uburyohe bubamo, abandi bavuga ko byoroshya igogora n’ibindi.
Abantu bakunda kurya shikarete bagaragaza ko zibafasha mu buryo butandukanye burimo kurwanya impumuro mbi mu kanwa, kurwanya ibitotsi ndetse no mu mitekerereze binyuze mu kugabanyiriza uyirya imihangayiko n’ibindi.
Urubuga rwa The Ladder rwanditse ko hari ingaruka nyinshi guhekenya shikarete bishobora kugira ku buzima bw’umuntu. Zimwe muri zo harimo:
1. Byangiza amenyo
Mu gihe umuntu adahisemo guhekenya shikarete zitarimo isukari 100% bigira ingaruka ku buzima bw’amenyo ye.
Abahanga basobanura ko hari udukoko duto turya iyo sukari mbere y’uko igera mu gifu ku buryo ishobora kwangiza amenyo.
2. Bitera kubabara k’urwasaya
Guhekenya shikarete mu buryo bw’igihe kirekire bitera umuntu kubabara mu rwasaya mu gihe yasamye agiye kurya, asetse cyangwa se n’ikindi gisaba kunyenganeza urwasaya.
3. Bitera kurwara umutwe
Uretse kubabara urwasaya, guhekenya shikarete umwanya munini bishobora gutera umutwe. Niba uri umuntu ukunda kurwara umutwe bitewe n’impamvu zitandukanye ni byiza ko wakwirinda guhekanya shakarete.
4. Bikomeza igogora
Hari abantu bahekenya shikarete bashaka ko ibafasha mu igogora nyamara ishobora kubigira bibi kurushaho.
Iyo uri guhekenya shikarete umira umwuka mwinshi ukuzuza mu gifu gas idakenewe, ibintu bishobora gutuma igifu gikomeza kubyimba kurusha uko wari umeze mbere.
5. Bitera gusonza cyane
Hari abantu bahekenya shikarete kugira ngo bagabanye ibiro ariko kubikora cyane bishobora gutera ubwonko butekereza ko ushonje. Bivuze ko ushobora kwisanga urya inshuro nyinshi. Ikindi ni uko uburyohe bwayo bushobora gutuma urarikira ibiryo bidafite intungamubiri kuruta ibikenewe n’umubiri nk’imbuto.


text:
Urubyiruko rw’abakorerabushake ‘Youth Volunteers’ mu Karere ka Ngoma rugaragaza ko rwiteguye gutanga umusanzu mu kubaka igihugu cyane cyane imbaraga zarwo rukazishyira mu gukemura ibibazo bibangamiye imibereho myiza y’abaturage; ariko imbogamizi zikaba ko rugorwa no gutumanaho no gutangira amakuru ku gihe kubera ikibazo cy’ubushobozi.
Ubuyobozi bw’Umuryango w’urubyiruko rw’abakorerabushake ku rwego rw’Igihugu bwo bukaba bubizeza ko izi mbogamizi zigomba gushakirwa igisubizo.
Hirya no hino mukarere ka Ngoma hari urubyiruko rusaga ibihumbi bitandatu rwibumbiye mu muryango “Youth Volunteers” aho bagira uruhare mugukorana n’inzego z’umutekano ndetse n’izibanze mu guhangana n’ibyaha bigaragara aho batuye.
Uru rubyiruko rugaragaza ko rwifuza gukomeza gushyira imbaraga mu gutanga umusanzu mu bikorwa byo guteza imbere no kubaka igihugu birimo ibigamije kurandura burundu ibiyobyabwenge, imirire mibi, ubukene, abana bata ishuri, ibindi.
Bamwe mu barugize bavuga ko mu mbogamizi bafite harimo kutagira uburyo bwo gutumanaho, gutangira amakuru ku gihe no kumenyekanisha ibyo bakora, kubera ubushobozi buke.
Tuyizere Jean Marie Vianey ati “Gutanga amakuru biragoranye, guhamagara cyangwa se kohereza sms ni ibintu biba bisaba amafaranga”.
Mukamukiza Joselyne ati”Nkurugero hari aho ugera ugasanga bafite inzoga z’inkorano icyo gihe rero iyo utinze kuyatanga (amakuru) usanga za nzoga bazicuruza mu baturage ariko umuntu afite n’kikarita yo guhamagara yahita abikora vuba zitaratangira gucuruzwa”.
Nyirahabineza Sada wa Mutenderi nawe ati”Nk’ubu kuva ku kagari ka Nyagasozi ujya ku murenge wa Mutenderi ni ahantu hagusaba gutega moto y’ibihumbi bibiri, urumva nkumukorerabushake udafite akazi biragorana cyane”.
Murenzi Abdalah Umuhuzabikorwa w’umuryango w’urubyiruko rw’abakorerabushake uzwi nka Youth Volunteers ku rwego rw’Igihugu avuga ko izi mbogamizi zizashakirwa igisubizo, nubwo adatanga igihe kizabonekera.
Ati”Ubukorerabushake ubundi ni umutimanama w’umuntu ariko nanone kumwunganira kugira ngo abashe gukora neza ni inshingano za twese. Muri abo bafatanyabikorwa benshi dukorana hari abo tugenda tubiganira, rero aho bizagaragara ko ikibazo cy’itumanaho kigoye hari aho tuzegera inzego z’ubuyobozi tugafatanya kugira ngo ya gahunda yo gutanga amakuru kugihe irusheho kugenda neza, hari aho byatangiye nko muri Kicukiro na Bugesera, n’ahandi turizera ko bizagenda neza”.
Youth Volunteers ni urubyiruko rufite gahunda yo gufasha inzego z’ibanze n’ iz’umutekano muri gahunda z’ubukangurambaga ndetse no mu bikorwa by’amaboko bigamije iterambere.
Uyu muryango washinzwe mu 2013 utangirana n’abagera kuri 300, ubu ugizwe n’urubyiruko rugera ku bihumbi 259, rubarizwa hirya no hino mu turere 30 tw’u Rwanda.
Mu karere ka Ngoma urubyiruko rw’abakorerabushake ni ibihumbi bitandatu. Mu mezi abiri ya mbere muri uyu mwaka uru rubyiruko rwubakiye imwe mu imiryango itishoboye imirima y’igikoni 170, Ubwiherero 100, runubaka inzu 140.
Elia BYUK– USENGE
UM– USEKE.RW/Ngoma


text:
Mu myaka irenga 30 ishize Umuryango FPR Inkotanyi ubaye ho, ntiwahwemye guhamagarira abanyarwanda kurwanya icyo ari cyo cyose cyabatandukanya. Ni iyo mpamvu wanahagurukiye kurwanya ubutegetsi bubi bwari bubangamiye abanyarwanda.
Kuva u Rwanda rwava mu ngoma ya cyami, rwagize ubuyobozi butari bwiza, butuma igihugu gihora amacakubiri, kibura icyerekezo, nticyabera abagituye bose kuko bamwe bari impunzi kandi basa n’abagihejwe mo, ndetse n’abakirimo badahabwa agaciro.
Perezida Paul Kagame yibutsa abanyarwanda ko kugira ngo ibyo bihinduke, byasabye uruhare; ubwitange n’umuhati bya benshi mu banyarwanda.
Avuga ko ibyo byagombaga gushingira kandi bigasaba ko abantu baba bafite ibitekerezo bya Politiki bizima, kandi bakarangwa n’imyitwarire ikwiye.
Izo ndangagaciro, igihe cyose ziba zikenewe, kandi ubu zikenewe kuruta uko zari zikenewe mu bihe bishize.
Izo ndagaciro zikenewe n’umuntu ku giti cye, kandi zikenewe n’abanyarwanda muri rusange.
Perezida Paul Kagame arasanga byarasabye abanyarwanda guhangana n’ibibazo, kandi uko ibyo bibazo birangiye bagahura n’ibindi.
Ntibikwiye ko abayobozi batatira inshingano
Hari abanyarwanda bo kugawa, abo ni abateshutse ku nshingano Umuryango wa FPR wigisha. Abo rero bagiye bataba bagenzi babo mu nama, bagenda babakoma mu nkokora, banga guhindura imyumvire, kandi bakanga kwiga no kuyoborwa n’ibyo bize.
Ibyo bituma biziba amatwi ngo batumva ko hari ibintu bitandukanye bagomba igihugu, bigatera abenshi kumva ko badakorera inyungu rusange, bityo aho gukorera abanyarwanda bo bagakorera inyungu zabo gusa.
Uko guteshuka ku nshingano zabo nk’abanyamuryango ba FPR, byafashije amahanga atarigeze yifuriza u Rwanda amahoro.
Mbere byarabagoraga ariko aho bifashishirije abo bateshutse ku nshingano zabo nk’uko bazigishijwe n’umuryango FPR Inkotanyi, biraborohera.
Abo rero ni abiyemeje gutatira amahame y’Umuryango, bagashyira inyungu zabo imbere, bityo bigira abanyantege imbere y’abo banyamahanga.
Abo bemeye kuba ibikoresho by’abandi, kandi ntibigeze bababwira ko ari abanyantege nke, ahubwo babahindura ibitangaza.
Ntabwo bikwiye ko umunyarwanda agirwa igikoresho cy’abamushuka, bamwizeza kumufasha mu gihe agiye ku ruhande rwabo.
Igiteye amakenga ni aho ubufasha uwo munyamahanga aba yizeza uwo ashaka kugira igikoresho bumwerekeza.
Ko mu Rwanda hari imikorere myiza, rukagira ubuyobozi bwiza, rukagira umutekano, rukagira n’izindi gahunda ziteza imbere imibereho y’abanyarwanda, ubufasha ashaka bwaba bwerekeza kuki?
Perezida Kagame arasanga abayobozi bakwiye gukomeza inshingano bigishwa n’Umuryango, kandi bagafasha abaturage kuko bo bifuza iterambere, agasaba abayobozi kutanyuranya n’ibyo abaturage babatezeho.
Aragira ati “Ibyo abaturage badushaka ho ntituzatezuka kuri iyo ntego yo guharanira kwitanga nk’uko byakorewe mu kwibora. Iyo ni inyiigisho dukwiriye guha abana bacu.”
Perezida Kagame kandi asaba abanyarwanda gukundana, basangira ibyiza, kuko ntawe ukwiye gushaka ibyiza wenyine.
Aragira ati “ntiwashaka ibyiza ngo ubyime uwo muri kumwe, ahubwo murafatanya mukabishakira hamwe.”
Perezida Kagame akomeza agira ati “ntukitekereze wenyine, tekereza n’abandi. Kwitekereza wenyine ni icyaha.”
Bimenyimana Jérémie


text:
Mu tuntu twajyaga tumubaho, Knowless yavuze ko agitangira umuziki yagiraga isoni ndetse yajyaga anatinya gufata amashusho y’indirimbo abantu bamureba.
Butera Knowless kuri ubu utabura kuvuga ko ahagarariye igitsina gore mu Rwanda mu muziki ni umwe mu bahanzikazi bamaze igihe kinini mu muziki ndetse umaze gukora indirimbo nyinshi zitandukanye zakunzwe.
Mu kiganiro aherutse kugirana n’Igihe yatangaje tumwe mu tuntu ajya yibuka agaseka mu gihe yatangiraga umuziki turimo nko kuba yarajyaga ajya kuririmba babanje kuzimya amatara kugirango batamubona.
Yagize ati” Ibyo nibuka mu muziki, icya mbere nagiraga isoni nyinshi cyane. Iyo najyaga gufata amajwi y’indirimbo buri muntu wese yahitaga asohoka kandi bakazimya amatara yaho mpagaze.”
Ikindi kugira ngo njye ku rubyiniro byabaga ari ibintu bigoye cyane nkumva mfite igihunga, ikindi kuri camera ngiye gufata amashusho y’indirimbo byabaga ari intambara kubera abantu benshi babaga bahari, njye ku bwanjye numvaga nasigarana n’uri gufata amashusho kandi ari ibintu bidashoboka. Byarangoraga cyane mu ifatwa ry’amashusho.
Yasoje avuga ko ibi byose bitakimubaho nka mbere agitangira umuziki kubera ko yamaze kubimenyera ndetse ngo hari bimwe muribyo aba asabwa gukora hari abantu ngo byatumye atinyuka cyane ngo ubu ntibishobora kumutera isoni.


text:
Menya bimwe mu byagufasha kugira ubuzima bwiza
UBUSANZWE nta muntu ujya wifuza kurwara. N’iyo umuntu agize ingorane akarwara, atanga amafaranga menshi akivuza. Indwara irakuzahaza, ikakubuza kujya ku ishuri cyangwa ku kazi cyangwa se igatuma udahahira urugo rwawe. Hari n’igihe urwara ugakenera ukwitaho cyangwa se ugatanga utwawe twose ugura imiti.
1. KUGIRA ISUKU
Hari ibitaro byatanze inama igira iti “bumwe mu buryo bw’ingenzi bwo kwirinda indwara cyangwa kuzanduza abandi” ni ugukaraba intoki. Bimwe mu bintu bituma umuntu yandura ibicurane ni ukwikora ku zuru cyangwa ku maso, mu gihe intoki ze ziriho virusi ibitera.
2 GUKORESHA AMAZI MEZA
MU bihugu bimwe na bimwe, kubonera amazi meza ahagije abagize umuryango ntibyoroshye. Ariko kandi, hari impamvu zishobora gutuma kubona amazi meza biba ikibazo cy’ingorabahizi aho ari ho hose ku isi. Amazi ashobora kwandurira aho aturuka cyangwa ku isoko bitewe n’umwuzure, inkubi y’umuyaga, itiyo yatobotse n’ibindi. Iyo ibigega bidafite isuku cyangwa isoko ikaba yanduye, mikorobe zishobora kororokera muri ayo mazi mu buryo bworoshye. Ibyo bishobora gutera indwara zitandukanye nka korera, macinya, tifoyide, indwara z’umwijima n’izindi. Buri mwaka, ugereranyije abantu miriyari imwe n’ibihumbi magana arindwi bandura indwara z’impiswi bitewe no kunywa amazi mabi.
3 KURYA INDYO YUZUYE
NTUSHOBORA kugira ubuzima bwiza utarya neza. Kurya neza ni ukurya indyo yuzuye, ni ukuvuga ikungahaye ku ntungamubiri. Jya urya umunyu, ibiribwa birimo ibinure n’isukari biri mu rugero kandi wirinde kugwa ivutu. Ifunguro ryawe ntirikaburemo imbuto n’imboga kandi ntugahorere indyo imwe.
4 GUKORA SIPORO
IMYAKA waba ufite yose, ukeneye gukora imyitozo ngororamubiri ihoraho, kugira ngo ukomeze kumererwa neza. Muri iki gihe, abantu benshi ntibagikora siporo ihagije. Kuki siporo ari ingenzi? Dore akamaro kayo.
-
Igufasha gusinzira neza.
-
Ituma unyeganyega ntugume hamwe.
-
Ikomeza imitsi n’amagufwa.
-
Ikurinda umubyibuho ukabije.
-
Ikurinda indwara yo kwiheba.
-
Ikurinda gupfa imburagihe.
Ingaruka ziterwa no kudakora siporo:
-
Kurwara umutima.
-
Kurwara diyabete yo mu bwoko bwa kabiri.
-
Umuvuduko w’amaraso ukabije.
-
Kugira ibinure byinshi mu mubiri.
-
Kurwara indwara ifata imitsi yo mu bwonko.
5 KURYAMA IGIHE GIHAGIJE
Igihe abantu bamara baryamye kigenda gitandukana. Abana b’impinja hafi ya bose bakenera kuryama amasaha ari hagati ya 16 na 18 ku munsi, abana batangiye gutaguza bakaryama amasaha 14, naho abari hafi gutangira ishuri bakaryama hagati ya 11 na 12. Abageze igihe cyo gutangira ishuri, muri rusange bakenera kuryama amasaha nibura 10, ingimbi n’abangavu bagakenera kuryama hagati ya 9 na 10, naho abakuze bagakenera kuryama hagati y’amasaha 7 na 8.
Nta muntu wagombye kumva ko amasaha ayo ari yo yose yaryama nta cyo aba atwaye. Ese wari uzi impamvu impuguke zavuze ko gusinzira bihagije ari iby’ingenzi?
-
Bituma abana, ingimbi n’abangavu bakura neza.
-
Bituma abantu biga neza kandi ibyo bize bakabifata.
-
Bifasha umubiri kuvubura imisemburo neza. Ibyo na byo bigira uruhare ku kuntu umubiri uvana intungamubiri mu byo turya no ku biro umuntu agira.
-
Bifasha umutima gukora neza.
-
Birinda indwara.
Kudasinzira igihe gihagije bishobora gutera umubyibuho ukabije, ihungabana, indwara z’umutima na diyabete cyangwa bigateza impanuka zikomeye. Ibyo bigaragaza neza ko kuruhuka bihagije ari iby’ingenzi.
None se wakora iki kugira ngo uruhuke bihagije?
-
Gerageza kujya uryama kandi ubyukire ku gihe kidahindagurika buri munsi.
-
Jya uryama ahantu hatuje, hijimye, hisanzuye kandi hari ubushyuhe n’ubukonje biringaniye.
-
Mu gihe uryamye ujye wirinda kureba televiziyo cyangwa gukoresha ibindi byuma bya elegitoroniki.
-
Gerageza gutunganya uburiri bwawe uko bishoboka kose.
-
Irinde kurya ibyokurya birushya igogora, kunywa ikawa cyangwa inzoga mbere yo kuryama.
-
Nushyira mu bikorwa ibintu tumaze kuvuga ariko ukanga ukabura ibitotsi cyangwa ugakomeza kugira ibindi bibazo, urugero nko kugira ibitotsi byinshi bikabije ku manywa cyangwa kubura umwuka igihe usinziriye, byaba byiza ugannye abaganga babishoboye bakabigufashamo.


text:
Nyuma yo gusohoka kw'itegeko rigenga imicungire y’umutungo w’abashyingiranwe, impano n’izungura, rivuga ko gutanga umunani bitakiri itegeko, hari abavuga ko ababyeyi gito babonye uburyo bwo gusesagura umutungo bagacura abana babo.Mubibona mute?
Ibibazo mu muryango hagati y’umogore n’ umugabo, umubyeyi n’umwana n’ ahandi
“Umuryango ni Igicumbi cy’umuco. Niyo mpamvu Umuganura nawo ukwiye kuba mu bigize gahunda z’umuryango. Uyu mwaka Umuganura mu muryango wahawe umwihariko. Tariki 3 na 4 umuryango uzahitamo umunsi wizihizaho Umuganura2019
Mwe mubona mute imibanire y' Abakozi bo mu rugo n' abakoresha baboMu Karere ka Kicukiro Umukozi wo mu rugo yibye umwana, Police imufata ataramurengana Kigali. Uyu mukozi avuga ko intego…
Bamwe mu babyeyi baranengwa kutita ku bana babo bitwaje iterambere
Hari bamwe mu baturage banenga ababyeyi bitwaza iterambere ntibaheke abana babo cyangwa se ngo babonse, ahubwo ugasanga abo bana basa nk’aho bahariwe abakozi bo mu rugo. Ese namwe iki kibazo murakibona?Mwumva…
Umuryango wa Tom Close wemeye kurera umwana watoraguwe Ku muhanda.
Tom Close n' umugore we bemeye kurera umwana watoraguwe Ku muhanda I Nyagatare. Bivugwa ko uyu mwana yaramaze ibyumweru bitatu avutse.


text:
Abo borozi bibumbiye muri Koperative CEMO, bavuga ko babayeho nabi nyuma yo kugemura umukamo ariko ntibahite bahabwa amafaranga.
Umwe muri bo witwa Rutabana Alfred yabwiye IGIHE ko igitekerezo cyo guhuriza hamwe aborozi bagakusanyiriza hamwe umukamo cyari cyiza ariko ko imikorere y’amakusanyirizo ituma bacika intege.
Yagize ati “Leta yadushyiriyeho gahunda nziza zo kwibumbira hamwe tugahuza imbaraga n’ibitekerezo tukiteza imbere, ariko ugasanga ba rwiyemezamirimo baratwambura. Nk΄ubu tumaze amezi atatu tutarishyurwa nyamara umukamo barawakiriye, nta n’icyo bawushinja ariko kutwishyura byaranze.”
Rutabana yakomeje avuga ati “Abana birukanwe ku mashuri kubera kutishyura, abashumba baraducika bakanatwiba kubera kutabahemba.”
Niragire Jacqueline avuga ko bamurimo ibihumbi bigera kuri 300 Frw ku buryo kutayabonera igihe byamushyize mu gihombo n’amadeni.
Ati “Inka yarwaye ntiwabona uko uyivuza ’ibindi ikenera ngo umukamo wiyongere ntiyabibona. Nitugira amahirwe tukishyurwa n’ubundi azashirira mu madeni.”
Ubusanzwe aba borozi bajyaga bishyurwa mu minsi 15 nyuma biza kugenda bitinda kugeza ubwo amezi atatu ashize kandi ntibabwirwe impamvu batishyurwa.
Uhagarariye aba borozi bo muri Gishwati, Gafasi Claude yavuze ko hashyizwemo imbaraga ngo abaturage bambuwe bishyurwe. Yijeje ko vuba biraba bikemutse.
Yagize ati "Amadeni yose badufitiye hanze twatangiye kuyishyuza, imanza zaraciwe kugira ngo imitungo ya ba rwiyemezamirimo batwambuye itezwe. Ubu hanze hari asaga miliyoni esheshatu atarishyurwa ariko bitarenze mu kwa karindwi azaba yishyuwe yose."
Koperative CEMO yatangijwe mu 2009 ikaba ifite abanyamuryango basaga 1000. Bagemura buri munsi ku ikusanyirizo rya Arusha rifite ubushobozi bwo gutunganya amata angana na litiro 2400 ku munsi.


text:
Ibyo HEC, yasabye FATEK igeze kure ibyuzuza
Mu gihe mu minsi ishize Inama Nkuru y’Amashuri Makuru na za Kaminuza (High Education Council, HEC) yafungaga ishuri rikuru ryigisha Iyobokamana (Theology) rya ADEPR, yabasabye ko bakuzuza ibisabwa nyuma ikabona kubafungurira imiryango, kuri ubu imyiteguro bayigeze kure.
Ubwo ikinyamakuru Gasabo cyasuraga iyo kaminuza kigatambagizwa hirya no hino mu bice biyigize cyasanze hari intambwe yateye mu kubona ibikoresho yasabwe na Minisitiri y’uburezi( HEC). Hakaba hasigaye gusa kunoza amashuri bazigiramo .
Nkuko umuyobozi mukuru w’iyi Kaminuza Dr. Karake yabidutangarije, yavuze ko aho ibikorwa byo kuzuza ibisabwa nkuko babisabwe na HEC hashimishije.
Ibyo mubona hasi ni ibitabo byuzuye mu isomero
Kugeza ubu. Bamaze kuzuza isomero (Library) ndetse n’aho abanyeshuri bazigira bamaze gutanga isoko ku buryo ubu ikibatindije ari icyangombwa cyo gusana gitangwa n’Umurenge.
Uretse FATEK yari yafungiwe imiryango, hari n’andi mashuri makuru yigishaga Iyobokamana mu itangira ry’uyu mwaka wa 2019 mu kwa Gatanu nayo yaje gufungirwa imiryango n’Inama y’Igihugu y’Amashuri Makuru na za Kaminuza.
Mu 2015, Inama Nkuru y’Amashuri Makuru na za Kaminuza (HEC) yashyizweho ariko isanga amashuri yigisha Iyobokamana menshi akora arimo nka New Life Ministries, Kigali Faculty of Evangelical Theology (FATEK), World Mission University (Kagugu), Authentic Kingdom University (AKU ya Zion Temple), African Theological University (Anglica Kabuga) uretse Kibogora Polytechenic na PIAS ni zo Kaminuza kugeza ubu zigisha Theology kubera yuko zifite andi mashami atari aya Theology mu gihe ibindi bigo bidafite andi mashami yose HEC yazifungiye imiryango.
Nyuma yuko abanyeshuri bafungiwe ayo mashuri, bakomeje baduhamagara kugira ngo tubagezeho amakuru, twagerageje gushaka amakuru muri ayo mashuri bafunze kugira ngo dutange inkuru z’imvaho z’ukuri.
Tumaze iminsi tugenda muri ayo mashuri tunabaza aho bigeze, twasuye Kigali Faculty of Evangelical Theology (FATEK mu Kagarama), twasanze ibikorwa bigeze kure cyane.
Twasanze bari mu bikorwa bitandukanye byo kuzuza ibyo HEC yabasabye birimo Isomero rijyanye n’igihe turimo (Library) ifite E-Learning kandi hari na Interineti ihoraho, icyo gikorwa cyo gutunganya Library kirasozwa mu Cyumweru kimwe hanyuma iryo somero rikaba intangarugero.
Igikorwa cyo gutunganya Computer Lab nacyo kigeze kure Computers baguze 50 zisanga izindi 20 ntabyo bavuze ko nyuma y’ibyumweru bibiri bizaba byarangiye.
Ikindi basabwe na HEC ni amashuri magari ane (4) afite intebe nziza kandi afite amakaro na purafo igendanye n’igihe, ibyo bikorwa nabyo biratangira mu cyumweru gitaha.
Basabye ubuyobozi bw’Umurenge wa Kagarama kubemerera bakagura amashuri bafite barabibemerera, ako kazi ko kuvugurura ayo mashuri kazatangira ku wa Mbere tariki ya 12 Kanama 2029, icyo gikorwa nacyo baravuga ko cyizamara ukwezi kumwe.
Ikindi HEC yabasabye ni ukugira ibwihero bwinshi kandi bugezweho kandi bugaragaza ubwihero bw’igitsina gabo n’ubw’igitsina gore, basabwe kandi kugira umuriro w’amashanyarazi uhoraho n’amazi mu kigo hose kugira ngo isuku ibe ihagije.
Muri make abayobozi batweretse byose kandi imirimo iragenda neza, mu by’ukuri abanyeshuri ba FATEK ntibizarenga amezi abiri bataramenyenshwa uko bimeze, hari icyizere gifatika.
Andi mashuri twasuye ni New Life Ministries na bo bageze kure kimwe na African Theology y’Abaporoso na bo imyiteguro yabo igeze heza.
Iyi kaminuza ya FATEK , ije ikenewe cyane nyuma y’uko insengero zitubatse neza zafunzwe mu Rwanda, amadini n’amatorero bigasabwa kugira abigisha ijambo ry’Imana babyigiye.
Nkuko twabivuze hejuru ishuri rikuru rya FATEK ryatangije icyiciro cya gatatu cya Kaminuza muri tewolojiya, kizatanga igisubizo ku bigishaga ijambo ry’Imana batarabyigiye cyangwa babifiteho ubumenyi budahagije.
Nyirubutagatifu Vedaste
54 total views, 1 views today


text:
Papa-“Mwana wanjye nkwifurije kuzagira inshuti z’ ejo hazaza, Izi ni inshuti zihora zireba ejo hazaza, iyo turi mu ntege nke baradukomeza, bahora batwereka agacu k’ihumure ryejo hazaza, bakora ibishoboka byose kugirango amateka yacu ataduca intege, ntibita kukahise, batugira inama zitwubaka, ntibadukundishwa nuko turi uyu munsi, niyo ntacyo dufite baradusanga.
Banezezwa no kubana natwe mu bihe bidukomereye cyangwa mu bihe byacu byiza. Iyo twaguye mu cyaha cyangwa twagize intege nke ntibatuvuga ahubwo baratuvuganira, batanga ibyabo, umwanya wabo nabo ubwabo bakitanga kugirango ejo tuzabeho mu buzima bw’ ibyishimo, izi nizo dukwiye kwita INSHUTI NYANSHUTI.
Papa yamaze kuvuga ayo magambo ntegereza ko hari ikindi ambwira ariko ndaheba, nkomeza kumukomanga ariko mu marira menshi mama arambwira ati,
Mama-“Erega ni wowe yari ategereje, So Ngenzi birangiye”
Njyewe-“Ngo…ngo? Papa! Papa!”
Kubyakira byaranze ndyama ku gitanda amarira arashoka, Papa yagiye atyo, kwakira ibyo ntabashaga guhindura biratangira.
Mama yamfashe mu mugongo amfasha kwiyakira, abaganga barinjira turasohoka inkuru mbi ntiyoberana nyuma y’ isaha abantu batangiye kumpamagara bambaza niba ibyo bunvise ari byo.
Koko ibyo bari bumvise byari byo, batangi kuza kutwihanganisha ari nako bamwe bambaza aho maze iminsi mba gusa ibyo sibyo byari ibiganiro byuwo munsi.
Axel, Joshua n’ abandi baje ku kiriyo ngo bankomeze, mu ijoro nibwo twicaye hepfo gato y’ inzu.
Axel-“Bro! Wihangane kabisa bibaho, ariko se wari umaze iminsi uba hehe kugeza aho nshyira Alexia mu rugo ntuze?”
Njyewe-“Uuuh? Ngo washyize Alexia mu rugo?”
Axel-“Cyane rwose, wabaza na Joshua yari ahari”
Joshua-“Nibyo da, ni njyewe wabatwaye ahubwo”
Njyewe-“None se ko wasabye, ugasezerana mu minsi ingahe maze ntari mu Rwanda?”
Axel-“Oya twakoze ibyoroshye, twigira ku murenge duhita turutahamo”
Njyewe-“Eeeeh! Uriya mwana utambitse agatimba ko wamuhemukiye ra?”
Axel-“Niyihangane, ariko rero nibyo byari bikwiye, none se ko akabuto nakamubitsemo cyera, yahise yiyizira ngo twibanire”
Njyewe-“Ese? Ntacyo nituva muri ibi bihe nzabageraho mbasure”
Axel-“Ariko hari icyo ntumvise neza, ngo umaze iminsi utari mu Rwanda?”
Njyewe-“Yego, maze iminsi Nairobi….”
Joshua-“Eeeh! Bruno, wateye imbere kabisa, usigaye ujya no mu mahanga?”
Njyewe-“Ahaa, iyaba mwamenyaga icyari kinjyanye ahubwo mwavuga ko nateye inyuma”
Joshua-“Uuuh? Wari ujyanywe n’ iki Bruno?”
Nikije umutima maze ntangira kubwira Joshua na Axel byose, mu rukerera nibwo narangije kubatekerereza urugendo rurerure rwanjye…bari bumiwe,
Joshua-“Eeh eeh! Bruno, ko numva wahuritse muvandimwe wanjye?”
Axel-“Ikimbabaje njyewe nuko wagarutse utazanye icyakujyanye, mbega umukobwa wakwihishemo ntumumenye? Ariko ntibizamuhira mba ndoga Gatabazi”
Joshua-“Ahaa, ukuntu disi wamwitangiraga? Umuntu ni mugari pe”.
Twakomeje kuganira buracya buri wese ajya muri gahunda nari nabashinze, kwera no kwirabura birangiye dusezerera Migambi n’ abandi bari baturutse mu cyaro dukomeza ubuzima busanzwe.
Muri icyo gitondo nabyutse hakiri kare, nagombaga gushyira byose ku ruhande ngakomeza ubucuruzi, njye na Musada wari warasigaye acunga byose twerekeza ku kazi, hahandi namusize nkimuka.
Nagezeyo nishima mbonye bigenda neza nkomeza hahandi nari narimukiye maze kwakira ibyo njye na Serge twari twaratumye.
Narakinguye ntangira akazi, iminsi ikomeza kicuma, iyo nwtahaga nanyuraga kuri hotel ngasuhuza Tonzi ngatahana na Mama, ubuzima bwari ubwo.
Iterambere ryakomeje kwiyongera ndetse cyane, reka kwa Marc na Nina ho byari ibindi, nakomezaga gukumbura urukundo ariko nakwibuka Queen umutima ukansimbuka.
Rimwe nicaranye na mama muri salon twatangiye kuganira,
Mama-“Ariko Bruno, hari ubwo njya nicara ngatekereza…ko ntacyo wibwira bite?”
Njyewe-“Ushaka kumbwira iki se mama?”
Mama-“Ese koko urabona nta kuzukuru nkeneye? Gira urebe uko wigenza ntazagenda ntabonye akuzukuru”
Njyewe-“Eeeh! Ese nibyo wavugaga? Ariko se ubwo urumva ntaba nihuse koko Mama?”
Mama-“Oya rwose, dore ufite byose ntacyo ubuze, none se udashatse umugore ngo mubane nanjye njye ngira uwo nitabaza urumva utazaba uri kunshajisha nabi?”
Nacecetse gato mbanza kwiyumvira, koko nubwo nihunzaga ibyo Mama yambwiraga ariko byari bikwiye, hashize akanya gato,
Njyewe-“Ndaza kubitekerezaho nzakubwira mama”
Iminsi yakomeje kwicuma ari nako nkomeza kubitekerezaho, nibaza aho nzahera nongera kujya mu rukundo. ..byari ihurizo rikomeye kuri njye.
Muri iyo minsi natangiye kwiyegereza cyane Tonzi, ngakunda kujya kumureba cyane, sinzi uko byaje ntangira kumuha umwanya mu mutima wanjye nkamwitaho… numvise nifuza kurikocora ngo mubwire ko ariwe ukiye kuba umukazana wa mama.
Imunsi mpanga kubimubwira naramutumiye mubwira ko nifuza gutemberana nawe, yarabyemeye ndetse uwo munsi ansanga ahantu twari twavuganye yambaye neza cyane, maze kumuhobera muha kalibu aricara.
Njyewe-“Wooow! Wambaye neza cyane ni ukuri, uwakureba ntiyagukuraho ijisho, mbega!”
Tonzi-“Oooh! Urakoze cyane Bruno! Utagira ngo ndakwiganye ariko nawe wambaye neza rwose pe!”
Njyewe-“Hhhhh! Wowe uranyiganye”
Tonzi-“Hahaaha, oya shahu wimbeshyera…
Njye na Tonzi twakomeje gutera ubuse dukina wabonaga njye nawe duhuje urugwiro, nakomeje kumva igipomo kizamuka, nifuzaga kurema urukundo rushya nyuma yuko urwari rwarashibutse rutoshye rwari rumaze kumagara.
Nasomye kucyo kunywa nari mfite maze nitsa umutima nitegereza mu maso Tonzi ndambura ukuboko mfata ikiganza cye cyari kirambitse ku meza maze mubwira ntuje nti;
Njyewe-To! Wakoze cyane kwitabira ubutumire bwanjye, n iby agaciro gakomeye mu buzima, ndishimye kubwawe
Tonzi yahise yitsa umutima,
Tonzi-Urisanga Bruno, ntabwo wantumira ngo ngusuzugure uzi n amateka yanjye nawe
Muri uko kuganira narebaga isura ye nkabona ituze, inseko n indoro itarahishaga amaso yanjye yayirebaga muri ako kanya koko Tonzi yari akwiye kubwirwa amagambo akwiye nari nkumbuye urukundo.
Nongeye kwitsa umutima nanone maze nongera kumubwira,
Njyewe-To! Nyuma y igihe kinini mbayeho ubuzima bwa njyenyine hari icyo nifuzaga kukubwira numpa umwanya uko waba ungana kose
Tonzi-Humura! Umwanya ni uwawe, isanzure rwose umbwire, ntuzi ko amatwi yanjye akumvira kure?
Njyewe-Urakoze cyane! To! Imana ishimwe ko turi ah amateka, nubwo atari aho nakuboneye bwa mbere, muri aka kanya nsuhuje umutima uhagaze, mu ruhande rwanjye ni ukuri kunyuzuyemo,
Ndibuka igihe uza unsanga wishimiye kunyakira, ndibuka uko witangaga kenshi ukanzanira amafunguro, muri byose nakomeje kuzirikana byose, nyuma y ibigoranye nanyuzemo nongera gukunda.
Muri uko gukunda rero byansunikiye mu kugukunda, To! Nisanze nagukunze ni ukuri ndagukunda, To! Nifuza kuba undi kuri wowe, uyu niwo mwanya ngo nkubwire ko nifuza umunezero nabuze uva mu rukundo, ngutegeye ibiganza, ngutuye umutima umenetse ngo uwuhumurize”
Tonzi yaratuje yitsa umutima, hashize akanya gato yubura amaso arandeba maze n ikiniga kinshi arambwira
Tonzi-Bruno! Urakoze, urakoze kumbwira akari ku mutima gusa .
Njyewe-Gusa iki To? Ntabwo mbikwiye? Mbwira, mbwira nguteze amatwi
Yongeye kwitsa umutima nanjye nkomeza gutegereza ijambo rimuva mu mutima, hashiza akanya
Njyewe-To! Tuza umutima, humeka utuje ibyo nkubwira si ikibazo nkubajije ahubwo ni akari ku mutima, nzi neza ko utankunda kuko nkubwiye ko ngukunda ahubwo ndi ukundwa wankunda kuko mbikwiye
To! Nguteze amatwi
Tonzi yongeye kwitsa umutima aho kugira ngo ansubize amarira amuzenga mu maso maze ambwira atuje ati,
Tonzi-Umbabarire Bruno! Ntabwo nifuzaga kugusezera ari uko umbwiye ko ari njye wasigaye ukwiye kwambikwa ikamba nkabana nawe mu nzira y ibyishimo”
Njyewe-Ngo kunsezera?
Tonzi-Yego sha, uyu niwo mwanya nari ngiye kukubwira ko ngiye kugenda njye na Adam dukundana tukajya gukora ubukwe tukabana
Tonzi yambwiye atyo numva noneho ibyanjye bindangiriyeho, nabuze icyo gukora mbura inzira mbese nisanga nsigaye mu isi ya njyengine, natangiye kwinginga Tonzi.
Njyewe-“To! Koko ibyo umbwira ni ukuri? Yebaba wee? Ubu se bibaye impamo naba mbaye uwande?”
Tonzi-“Ihangane Bruno, nuko byagenze, burya njye na Adam twahise dutangira inzira y’ urukundo, nicyo nanjye nahisemo kumutura kuko yankuye mu isayo y’ urupfu”
Muri ako kanya natangiye gutandukira ngo nkore ibishoboka Tonzi ntansige, nacitse ururondogoro ntangira kumubwira amagambo menshi,
Njyewe-“To! Urabona wakwifata ugasubira hariya hantu n’ ukuntu wahavuye koko? Ahubwo se Adam ushaka kubana nawe uramuzi neza? Iyaba wari uzi ko yavuye inaha ajyanywe n’ umugore, bagerayo akamuta….”
Tonzi-“Wikwigora yarabimbwiye byose”
Njyewe-“Ariko se To! Icyo ugiye gushaka hariya ntabona niki koko?”
Tonzi-“Bruno! Rwose ntacyo nkurikiye ibintu, njye na Adam turakundana by’ ukuri, ntabwo namuhemukira ngo nteshe agaciro isezerano namuhaye”
Njyewe-“Ariko buriya uzi gushyingirwa i mahanga? Ntuzajya ubona Mama wawe, ntawe yzagusura, erega tekereza kabiri ubuzima bushobora kubahindukiraho, To! Reka guhubuka, fata umwanzuro”
Tonzi-“Erega ntabwo nahubutse nubwo aribwo ukimenya ko nkundana na Adam, igihe nari ngukeneye se ko ntakubonye shahu, nskinguriye uwakomangaga”
Nongeye kwitsa umutima mbura icyo nkora, ako kanya telephone ya Tonzi yarasonnye ayitaba vuba, numva abwira umuntu ngo yihangane araje, avuye kuri telephone,
Tonzi-“Sha hari umuntu twari dufitanye gahunda none arampamagaye, ihangane ngende, kandi ukomeze wihangane turi kumwe nzakuguma hafi”
Tonzi yansezeye atyo aragenda, nagumye aho numva isi yambanye isi, icyo kunywa nari mfite ngita aho mpaguruka vuba ngize ngo nsohoke nibuka ko ntishyuye nsubira inyuma ndishyura ninjira mu modoka feri nazifatiye mu rugo ninjira ntawe nsuhuje ninjira mu cyumba cyanjye mvuniramo urufunguzo………………………………..


text:
Ikinyarwanda
Louise Umutoni & Suzana Mukobwajana
Kera cyane abantu bagendeshaga amaguru n’amaboko nk’ibindi biremwa byose bikoresha ibice bine by’umubiri. Abantu bihutaga kurusha bakame, ingwe cyangwa inkura, amaguru n’amaboko bikaba aribyo bice by’umubiri byari byegeranye kurusha ibindi. Byari kandi binahuje imisusirane: ibitugu bisa n’amayunguyungu, inkokora zigasa n’amavi, inkonjo n’udutsisino, ibirenge n’ibiganza?, byose birangirira ku mano atanu n’intoki eshanu, hamwe n’inzara kuri buri no kuri buri rutoki. Ibiganza n’ibirenge byarasaga, umuntu akagira amano atanu n’intoki eshanu biteye kimwe, uhereye ku bikumwe kugera ku duhera tw’ibirenge n’ibiganza. Icyo gihe kandi, uko igikumwe cyari gifatanye n’izindi ntoki, ni nako n’ino ry’igikumwe naryo ryari rifatanye n’andi mano. Amaguru n’amaboko byitanaga ababyara.
Byafatanyaga gutwara umubiri aho ushaka kujya hose, haba ku isoko, ku maduka, kurira ibiti no guterera imisozi, amaguru n’amaboko niyo yakoraga icyo aricyo cyose cyasabaga kunyeganyeza umubiri, kandi bikagikoreraga hamwe. Mu mazi bigashoboza umubiri kureremba, koga cyangwa kwibira. Byajyanaga inama muri byose, bikuzuzanya mu mibanire yabyo. Hakaba ariko ubwo byifashisha ubushobozi bw’ibindi bice by’umubiri: umunwa ukavuga, amatwi akumva, amazuru akihumuriza, amaso akabona.
Ingendo n’injyana by’amaguru n’amaboko byari binoze, ibyo bigatera ishyari ibindi bice by’umubiri byarakazwaga cyane no gutiza abo bavandimwe ubushobozi bwabyo. Iryo shyari ndetse rikabyibagiza ko amaguru n’ibiganza aribyo bibifasha kugera hirya no hino. Nibwo ibindi bice by’umubiri byatangiye kugambanira abo bavandimwe.
Ururimi rwihutira gushyira muri gahunda rutajuyaje igitekerezo cya Bwonko. Rutangira kwibaza ruvugira hejuru icyaba gifite ingufu gusumba ikindi hagati ya maboko na maguru, ruti “ariko buriya ninde ukomeye kurusha undi”? Bya bice biva inda imwe, bitari byarigeze byibaza ikirusha ubushobozi ikindi, bitira ijwi rurimi, bitangira kujya impaka kugifitiye umubiri akamaro gusumba ikindi.
Ntibyatinze haza ibyo guhigana ubwiza. Amaboko atangira kwigamba ko afite intoki zigororotse kurusha uko amano ari magufi kandi abyimbagaye. Amano ntiyazuyaza nayo atangira gukweba intoki ko ari inshonji zishwe n’inzara! Iminsi irashira indi irataha impaka ari izo, ndetse yewe bigera n’aho imirimo byakoraga itangiye kuhadidindirira. Ubwo ikibazo gihinduka icyo kumenya igice cy’umubiri kizategeka ibindi, amaguru n’amaboko bikigeza ku bindi bice by’umubiri. Ururimi ruti nihakorwe amarushanwa, ibindi nabyo biremera. Biti ariko se marushanwa y’ubuhe bwoko? Bimwe biti gukirana. Ibaze nawe ukuguru n’ukuboko bikirana! Ibindi biti ashwi, nibarushanwe kurasa umuheto, cyangwa gutera ibyuma, kwiruka cyangwa undi mukino nk’igisoro. Ibyo nabyo biranengwa kuko wasangaga umwe muri iyo mikino hari aho ibogamiye kimwe mu bice birimo bihatana. Amaze kongorerwa na bwonko, Rurimi arongera araterura ati nimureke buri gice abe ari cyo kihitiramo umukino kifuza guhatanamo. Amaguru n’amaboko biremera.
Irushwanwa ryabereye mu ishyamba, ku nkombe z’uruzi. Ibice by’umubiri byose biri maso ngo hatagira igitungura cyangwa gihungabanya umubiri mu gihe uhugiye mu mpagarara ziri hagati yabyo. Amaso areba hirya no hino ngo hatagira ikiwutera, amatwi abanze ngo yumve ko hagira igikoma, izuru yiteze kumva icyatera giciye inyuma amatwi. Ubwo ururimi rwari rwiteguye ko hagize igitera rwavuza induru ruti nimutabare nimutabare turatewe! Umuyaga usakaza inkuru mu mpera zose z’ishyamba, mu mazi no mu kirere. Inyamaswa zigendera ku maguru n’amaboko nizo zahageze mbere. Inini murizo ziza zitwaje amashami atoshye asobanura ko zizanywe n’amahoro. Yari inama ikomeye kandi ibereye ijisho, yitabiriwe n’ingwe, intare, imondo, inkura, impyisi, inzovu, twiga, igamiya, inyambo, ingweba, impongo, impala, ingeragere, bakame, isiha n’imbeba. Mu nyamaswa zo mu mazi haje , imvubu, ifi n’iNgona, birambura ibice bya ruguru ku nkombe y’uruzi, iby’epfo biguma mu mazi.
Ibigenza amagura abiri harimo Ostrich, Inkware na Peacock zibyinagira hose zikubita amababa zinezerewe, , inyoni ziva ku mashami zijya kuyandi,; amajeri ajwigira ubutitsa. Gitagangurirwa, Munyorogote, Muswa n’Intozi bitondagira ibiti n’ubutaka. Ruvuruvu igenda yigengesereye, naho Muserebanya ava hirya ajya hino, akubita aha akagwa hariya byamunaniye gutuza. Nguge na Ngagi bisimbuka mu mashami, ibiti n’ibihuru binyeganyega, byunama, byunamuka.
Rurimi niwe wateruye indirimbo itangiza amarushanwa:
Ibi dukora si uguhana n’ugutebya
Ibi dukora si uguhana n’ugutebya
Ibi dukora si uguhana n’ugutebya
Kuko uko turi twese
Turi bene mugabo umwe.
Maboko na Maguru barahira ko bazubahiriza ibivuye mw’irushanwa nta mananiza, nta burakari, nta kwigomborotsa, nta n’agahimano. Amaboko niyo yatangiye, aterura urukwi arwesa hasi. Irushanwa rero rikaba ko ukuguru, kwaba ukw’iburyo cyangwa ibumoso cyangwa ndetse yombi, biterura uwo mwase bukawujugunya kure. Amaguru yari yemerewe kujya inama yemwe no gukoresha amano y’ibirenge uko bibaye ngombwa ngo agere ku ntego yayo. Nuko amaguru rero agerageza kubanza gushaka uko yahindura cya giti, no kukigizayo akoresheje imbaraga zose afite, ariko biranga birananirana. Cyakora yari yagerageje kugihirika intambwe zitarenze ebyiri. Intoki aho zari zicaye zibibonye zitira ijwi munwa hafi aho zikubita igitwenge zibaha inkwenene. Amaboko yari yahisemo uwo muhigo, arinanura, aritakuma, aritega nk’ari mu irushanwa ry’ubwiza. Nuko arangije akoresha uburyo butandukanye aterura cya giti maze akirasa kure mu ishyamba, abari aho bose bariyamirira amashyi bati kaci kaci. Maboko ntiyashyirwa akomeza kwerekana ubushobozi bwinshi afite: atora umusenyi mu muceri, ashyira urudodo mu rushinge, aboha imigozi yo guterura ibiti biremereye; ashinga imyambi ayirasa kure, akora utuntu n’utundi yerekana ubuhanga n’ubushobozi bwayo, amino yasangaga ko ari nk’indoto kuri yo. Amaguru aho ari yumiwe, atangajwe n’ubushobozi no kunyaruka bya benenyinawabo kandi batayirusha ibigango. Indorerezi zari aho zikomeza gushima ibikorwa by’abo basa ndetse no kubashyigikira. Ibyo byashenguye umutima amaguru, ariko ntiyiheba yanga kwemera ko yatsinzwe: mano manini nawe aho yicaye aho asa n’uwihebye, asiribanga mu itaka yibaza umukino watuma batsinda.
Cyera kabaye amaguru n’amano biza guterura bivuga icyo bishaka kurushanwamo. Biti umuhigo wacu uroroshye. Ibiganza nibiterure umubyimba wose uko wakabaye, ari igice cy’umuzinge cyo hepfo ari n’icyo hejuru, kandi bibiterurire rimwe. Intoki ziti ibyo nabyo? Zabonaga ari umukino w’abaswa!
Mbega akumiro! Ibintu byose byahise biba gatebe gatoki, ibiganza aribyo bifashe hasi, amaso acuritse atabona neza kuko yari yegereye ubutaka, umukungugu wazibije amazuru yitsamura ubudahwema, amaguru n’ibirenge biri mu kirere! Indorerezi ribaha urw’amenyo ziraterura ziti:
Ngayo Ngayo ejuru
Nta kibazo bitwaye
Yakurikire Ngayo
Nta kibazo bitwaye
Reka tuguruke mu kirere
Ababirega bari bumijwe n’ukuntu ibiganza n’amaboko byari bimerewe. Ibi bice mu kanya kangana urwara gashize byari byemeje rubanda ku ubushobozi bifite none bikaba byari bibaye inganzwa zitabasha no gutera urutambwe rumwe. ! Byatera agatambwe kamwe ibiganza bigataka, amaboko akanyeganyega, aba arihinnye umubiri wose no hasi ngo po!. Amaboko amaze kuruhuka gato ntiyashirwa arongera aragerageza. Byanze atandukanya intoki, yizera ko biri buyafashe gufata hasi neza, ibi na byo birananirana, ibikumwe byonyine ni byo byashoboye kurambuka. Bigeze aho amaboko agerageza gusimbuka ariko biba iby’ubusa kuko byasabaga ko amaguru agira akora kandi amaboko yagombaga kurushanwa yonyine. Ubwo ibintu byari bigeze aho amano nayo aseka. Atira umunwa igitwenge maze akubita icy’urumenesha gitandukanye n’akajwi gahanitse intoki zari zakoresheje., Amaboko abonye ako gasuzuguro ararakara , arongera agerageza ubwa nyuma guterura umubiri ariko biranga. Umunaniro umaze gushegesha ibiganza n’intoki biriheba, bitanga imihoho. Nuko maguru aritakuma, anejejwe no kwerekana ubukaka bwayo. Akubita akarasisi, aritakuma, ariruka, yikoza hejuru mu kirere, asimbukira kure, byose abikora umubiri utituye hasi na rimwe. Amaguru y’indorerezi zari aho nayo arahamiririza yishimira intsinzi za bagenzi bayo. Amaboko ajya ejuru yamagana iryo bogama. Yiyibagiza ko ari yo yatangiye uwo mukino. Ntibyatinze ariko ibindi bice byose by’umubiri, hamwe na za ndorerezi zari aho, biba bibonye ikintu kidasanzwe! Ibikumwe by’ibiganza byari byaregutse bitandukana n’izindi ntoki. Amaguru n’ibirenge mugihe bigiseka ibyago maboko yari yagize bigiye kureba nabyo bisanga aho uko biba ikibazo ku bikumwe kubera ko byitandukanije n’izindi ntoki, ahubwo byabifashije gufata no gukomeza neza icyo bisingiriye. Biti ibi se kandi byo n’ibiki? Ubumuga buhindutse ubushobozi?
Impaka hagati y’bice byose by’umubiri zo guhitamo uwatsinze zamaze iminsi itanu, ari nawo mubare w’intoki n’amano. Ibyo bice ntako bitagize ngo byumvikane, biranga birananirana. Buri gice mu byakoze amarushanwa hari byo cyari gishoboye byihariye kurusha ikindi. Mbese byose byari magirirane. Cyera kabaye rero za mpaka zaje kuvamo ibiganiro no kwisuzuma. Ibice byose biti mbese ubundi ho umubiri n’iki? Bitahura ko byose uko bingana bigize umubiri, buri gice kiri mu kindi. Kugira ngo igice kimwe gishobore gukora neza, bikaba ngombwa ko n’ibindi byose biba biriho bikora neza.
Ariko biza gusanga ko kugirango impaka nk’izabaye zitazongera, kandi ntihazagire igice kibangamira ikindi, hafatwa icyemezo rusange ko kuva ubwo umubiri uzajya ugenda uhagaze, ibirenge bigakora ku butaka, amaboko akagendera hejuru. Umubiri wose wishimira icyo cyemezo. Ariko byumvikana ko abakiri bato bo bemerewe gukambakamba ngo abantu batazibagirwa inkomoko yabo. N’uko ibice by’umubiri byigabanya imirimo: amaguru ashinzwe kujya atwara umubiri wose, byagera iyo bijya, amaboko agakora ibigomba gukorwa akaba ari nayo yitwaza ibikoresho. Mu gihe amaguru n’ibirenge bizaba bikora umurimo uremereye wo kwikorera, ibingaza byo bishingwa gukoresha ubushobozi bufite bukifashisha ibidukikije ngo ifunguro rishyikire umunwa. Umunwa nawo, nako amenyo yawo gukacanga iryo funguro, muhogo akarimira rikagera mu nda. Inda igakamuramo intungamubiri ikazicisha mu miyoboro yawo, ikazigaburira impande zose zitandukanye z’umubiri. Ibikatsi byasigaye umubiri ukabicisha ahabugenewe, bigafumbira ubutaka. Ibiti bikamera imbuto, intoki zikazisoroma zikazishyikiriza umunwa. Ngayo nguko uko ubuzima buzunguruka.
Imikino no kwidagadura nabyo byahawe ababishinzwe; kuririmba, guseka no kuvuga biharirwa umunwa; kwiruka n’umupira karere bihabwa amaguru, imipira ikinishwa amaboko bishingwa ibiganza, icyakora kwiruka muri iyo mikino bikomeza kuba umurimo ugenewe amaguru. Mu bijyanye na ateletizime, muri rusange biba akarima k’amaguru. Uko kugabana inshingano bituma umubiri w’umuntu uba indashyikirwa mu binyabuzima byose, ari mu buranga cyangwa ubwenge, umuntu aruta inyamaswa zose ndetse n’izinkazi kurusha izindi.
Ibice by’umubiri byaje gusanga ko amasezerano adakuka byagezeho ashobora kuzatera ibibazo nyuma. Byasanze umutwe uri haruguru y’ibindi ushobora gutekereza ko uruta ibirenge bigendera hasi, cyangwa ukazibwira ko ari wo mutware w’ibindi bice byose biri munsi yawo, abandi bakaba abaja bawo. Nibwo hemejwe ko mubijyanye n’ubutegetsi, umutwe n’ibiwuri munsi byose bingana. Gushimangira iryo reme, ibice by’umubiri byumvikana ko ibyishimo n’akababaro bya kimwe muri byo bizajya bigera kuri byose. Byihanangiriza umunwa ko igihe cyose uzajya uvuga ngo ibyanjye cyangwa icyanjye bizaba bivuga iby’umubiri wose aho kuvuga iby’igice kimwe ku giti cyacyo.
Bitera indirimbo biti:
Muri uyu mubiri wacu
Nta mugaragu nta muja
Muri uyu mubiri wacu
Nta mugaragu nta muja
uko turi twese ntawe usumba undi
Tuba aha tukaba magirirane
Gufatanya niyo ntero
Tuba aha tukaba magirirane
Gufatanya niyo ntero
Ururimi rutuvugira twese
Nkomeza ngukomeze
Twiyubakire umubiri unoze
Nkomeza ngukomeze
Twiyubakire umubiri unoze
Ubumwe buruta byose
Twese hamwe turakorera
Umubiri mwiza
Twese hamwe turakorera
Umubiri mwiza
Ubumwe ni zo mbaraga zacu.
Byemezwa ko iyi aba ariyo ndirimbo yubahiriza igihugu cy’umubiri wose kugeza uyu munsi. Ngiri rero itandukanirizo riba hagati y’abantu n’inyamaswa, kuko zo zanze kuzagenda zemye na rimwe.
Inyamaswa zirengagije ibyo ziboneye n’amaso yabyo, zihitamo kugendesha amaguru n’amaboko,. Kuririmba birakemangwa ngo umunwa waremewe kurya ntiwaremewe kuririmba. Zishyiraho ishyaka ryamagana impinduka, zihama mu byahise, zemeza kutazigera zigira icyo zihindura mu buzima bwazo.
Iyo abantu bibutse uko ibice by’umubiri bikorana, biteza imbere; ariko iyo bafashe ko umubiri n’umutwe ari nk’abarwanira ubutegetsi, kimwe gishaka gutegeka ikindi, baba basubiye hafi ya benewabo b’inyamaswa zahakanye impinduka yo kugenda wemye.
~
Edited by Alice Musabende
Read the English translation – The Upright Revolution: Or Why Humans Walk Upright by Ngugi wa Thiong’o
Louise Umutoni Bio


text:
par Bangambiki
Abapadiri, abapasitori n'abandi bakozi b'iImana bakunze kuregwa kugwa mu cyaha cy'ubusambanyi, ndakeka hari padiri cyangwa pasitori waba uzi wabaye ikirangirire kubera gukunda icyamubyaye. Impamvu zituma aba bakozi b'Imana bagwa muri icyo cyaha ngo ni uko abagore babakunda. Aba bagabo bavuga ubutumwa bakunze kuba bitonda. Iyo umugore abasanze afite ikibazo kimugoye bamwakirana urukundo n'urugwiro, bakamwumva bakagerageza kumukemurira ikibazo uko bashoboye kose. Kubera ko abagore benshi baba mu ngo zuzuye amahane n'umwiryane, bitangaza umugore kubona hari umugabo ushobora kumwumva no kumwitaho. Iyo rero umugore agukunze akenshi yumva yagukorera icyo umusabye cyose. Nguko uko umuvugabutumwa ajya mu byo gukirigitana!
NI GUTE UMUKOZI W'IMANA YAKWIRINDA KUGWA MU CYAHA CY'UBUSAMBANYI
Nubwo waba uri mu mwuka umenye ko ukigendana n'umubiri kandi ushobora gushyukwa no kwifuza umugore w'undi. Bityo -birabujijwe rwose gukunda gukora kenshi k'umugore igihe umugira inama.
-ntukajye ugira inama umugore mu cyumba mwikingiranye mwenyine, ibitekerezo bishobora kuyoba
-nugira inama umugore akenshi jya uba uri kumwe n'umugore wawe
-jya ubana neza n'umugore wawe kandi akurangirize inshingano z'umubiri agomba kukurangiriza.
BLOG BIFITANYE ISANO


text:
Buri muntu ufite umukunzi/uwo bashakanye, hari ibintu 10 agomba kuba azi kugira ngo we n’umukunzi we barusheho kwishimira, bakarushaho kuryoshya urukundo rwabo.
- Gutaka umukunzi wawe
Gutaka umuntu cyangwa se imitoma na yo ni intwaro umuntu agomba kuba yibitseho mu rukundo. Guhimba umutoma ntibisaba ibintu byinshi. Banza umwitegereze, umenye icyo ugomba kumutakaho, ubundi wige uko amagambo ugomba kumubwira agomba gukurikirana ku buryo buryoheye amatwi. Nubona bikugoye egera umuntu uzi guhimba imivugo, umuhe amagambo ubundi ayagutondekere neza ari nako akwigisha uko bikorwa bityo ubutaha nawe uzikorere uwawe mutoma umutungure maze umutake bitinde.
- Massage
Ni uburyo ushobora kwifashisha ukamara umugabo/ umugore wawe amavunane. Mvuze abashakanye kubera ko ahanini ubikoreye umuntu mutarabana, mutabyitondeye byabatera gukora imibonano mpuzabitsina mutabiteguye. Tugarutse ku bashakanye, iki ni igikorwa gishobora kubafasha no gutegura akabariro neza no kuryoshya urukundo.
- Kumenya kubyina
Kubyina ntibisaba ubumenyi bwinshi. Kubyina neza bisaba kubyiga no kubyitoza. Tangira witoze uko babyina slows, zouk, n’izindi njyana hato ejo umukunzi wawe mutazajyana mu birori bashyiramo umuziki ukahasekerwa cyangwa ugatuma abyinana n’abandi kuko wowe nta bumenyi ubifitemo. Ni igikorwa gifasha abakundana kongera uburyohe bw’urukundo rwabo.
- Guhitamo impano
Gutanga impano nkuko twagiye tubibona ni ikimenyetso cyiza cyo kwereka uwo ukunda ko umuzirikana iteka. Tangira wige guhitamo impano iboneye yo guha umukunzi wawe. Impano yose irashimisha ariko impano witondeye igashimisha kurushaho. Guhitamo impano neza na bwo ni ubumenyi bwigwa kandi butagoye. Isunge abantu bakunda gutanga impano, kuzicuruza bazakubwira iziboneye zo guha umukunzi wawe.
- Kumenya gucuranga
Uzi kuba uri umuhungu uzi nko gucuranga gitari! Umukobwa w’inshuti yawe yagusura cyangwa mwasohokanye muri ahantu hiherereye ukamwumvisha umurya w’inanga? Barabikunda kandi nta n’uwo bitanezeza. Tangira amasomo rero. Shaka ahantu wakwiga gucuranga ibicurangisho binyuranye: Gitari, Piano,…mu kuryoshya urukundo, numara kugira ubumenyi runaka uzamutungure umunyurizeho akaririmbo k’urukundo niyo itaba ariyo wahimbye bizamunyura.
- Kuririmba
Nubwo ari impano umuntu ahanini avukana ariko nabyo birigwa. Si ngombwa ko umenya guhogoza nka Meddy cyangwa The Ben, ubumenyi bw’ibanze burahagije. Biba byiza iyo umukunzi wawe umunyurijeho akaririmbo k’urukundo. Iyo uzi gucuranga noneho biba amata abyaye amavuta mu kuryoshya urukundo.
- Guteka
Ni ubwo mu muco nyarwanda guteka byahariwe bashiki bacu, abagabo na bo ntibibujijwe. Abagabo/abahungu na bo bagomba kwiga guteka. Ni uburyo buzagufasha kureshya no kongera urukundo hagati yanyu. Fata umwanya umusabe ko wamutekera ibiryo uzi akunda. Abagore/abakobwa barabyishimira cyane.
- Gusomana
Buri wese ashobora kukubwira ko byoroha kandi abizi. Yego biroroha simbihakanye ariko hari abafite ubumenyi buri hejuru kurusha abandi. Byige rero uko wasoma umukunzi wawe akanyurwa. Ntibisaba amasomo ahambaye. Muganirize umubaze uburyo akunda kandi bumunyura. Mubaze aho abangamirwa. Wigira isoni kuko ni we uzabikorera kandi na we azabikubwira nta gushidikanya.
- Kwandika
Hambere iterambere ritarasakara twandikiranaga amabaruwa n’abo dukundana. Ariko ubu iterabere ryaraje. Nubwo ryasakaye ariko kwandika ntibyavuyeho ahubwo uburyo bikorwamo nibwo bwahindutse.
Message (ubutumwa bugufi),Whatsapp,Twitter, Facebook aho hose kwandika ntibibujijwe. Iga kwandika amagambo aryoheye amatwi ,gukurikiranya interuro. Ibi bijyana n’imitoma no kumutaka.
- Indimi
Urukundo ntirugira umupaka. Ushobora gukunda/gukundwa n’umunyamahanga,wabigenza ute mutumvikana ku rurimi? Waca amarenga se? Oya tangira kwiga indimi zinyuranye bityo utazabona amahirwe yo gukunda/gukundwa no kuryoshya urukundo bikangizwa no kutamenya ururimi.
Izikunda kumenywa na benshi ni Icyongereza,igifaransa,igiswahili. Twageze muri East African Community, umenye n’ikigande,iringara..ntibyakugwa nabi. Ikindi cyiyongera kuri ibi icumi tumaze kuvuga ni ukuryoshya ubuzima. Ushobora kuba ubizi ariko hari n’abandi byihishe. Akaba akorera umushahara runaka ariko kwinezeza no gusohokera ahantu hanyuranye bikaba byaramwihishe. Uzamenya kuryoshya ute n’umukunzi wawe nawe ubwawe utazi aho biva n’aho bigana? Tangira wegere ababizi bakwigishe utazatuma umukunzi wawe yifuza ibyo abona ahandi kandi nawe uhari.
Ibi ni ibitekerezo by’umunyamakuru wimenyereza umwuga w’itangazamakuru ku kinyamakuru cya touchrwanda.com Schadrack MUKESHIMANA


text:
Urwenya rwoherejwe na Raymond Nini William:
Fri, 02 Sep 2011 20:04:14 +0200
Mujeshi (umusilikare) yakundaga kunywa cyane! akica akazi… umunsi umwe yajwenze, afande aramubwira ati:”kadogo uzareke inzoga nkongerere ama rank nkuhe caporal” ; kadogo araseka cyane ati afande iyo maze kunywa imwe gusa mpita mpinduka general : keretse wenda ungize nka mareshall nibwo nagerageza kandi nabwo mubukwe bwawe numvishe ntacyo bimaze nanwweye ikaziye ya primus!mbese nta rank ntarambara. mwari mukoze ariko.
Uru rwenya rufite amanota


text:
Amahirwe ku Banyarwanda bifuza kwiga muri Amerika
Kaminuza ya Dixie State University yashyiriyeho abanyeshuri b’Abanyarwanda bifuza gukomereza amasomo yabo hanze, amahirwe yo kuyigamo bagafashwa no kubona buruse zo kwigira Ubuntu.
U Rwanda, Kenya na Nigeria ni bimwe mu bihugu byo muri Afurika iyi kaminuza yashyiriyeho amahirwe kubera uburyo biri kwigaragaza ku ruhando mpuzamahanga, nk’uko Peter Gitau, umuyobozi wungirije ushinzwe ibikorwa bigenewe abanyeshuri yabitangaje, kuri uyu wa kabiri tariki 10 Mutarama 2017.
Yagize ati “Nizera ko Abanyarwanda benshi batekereza nk’uko ntekereza ko uburezi ari wo murage wa mbere. Nubwo abenshi nta bushobozi bafite ariko ni cyo kintu umubeyi yaraga umwana we kikazamugeza kure. U Rwanda rero ukurikije uburyo rwiyubaka n’uburyo ruhagaze ku ruhando rw’isi ndetse n’amahirwe ahari wahita wemeza ko abaturage bashyize imbere uburezi.”
Yavuze ko iyi kaminuza yahisemo kuza gukorera ubukangurambaga mu Rwanda, kuko bahabona icyizere cy’ahazaza ku buryo hazakenerwa abantu bafite ubumenyi bukarishye, cyane cyane nk’ubw’amakaminuza yo muri Amerika ari ku rwego mpuzamahanga.
Amahirwe Gitau avuga ko ari ho ni uko umunyeshuri ubashije kwishyura amafaranga y’ishuri y’umwaka cya mbere angana n’amadolari 2,250, abasha kurihirwa agera ku madolari 4,500, ariko akaba agomba uba yagize byibura amanota ari ku kigero cya GPA kingana na 3.2.
Gitau azahura n’abanyeshuri batandukanye mu rwego reo kubasobanurira ibyo kubona amahirwe yo kwiga muri iyi kaminuza. Ikiganiro kizabera kuri Beausejour Hotel, kuri uyu wa gatatu no kuwa kane tariki 11 na 12 Mutarama 2017.
Dixie State University iherereye muri Leta ya Utah muri Leta zunze Ubumwe z’Amerika. Yashinzwe mu 1911, ikaba itanga amasomo atandukanye mu cyiciro cy’amashuri bitandukanye na kaminuza agera kuri 20.
Ibitekerezo ( 7 )
Nibabafashe
Mwadufasha tukamenya amashami arimo? Nimwongera guhura muzatumenyeshe.
Mwiriwe!
Twahageze kuwa Kane nyuma ya sasita, dusanga mwasoje. None twifuzaga kumenya ahandi twababona cyangwa contact zanyu kugirango tubasobanuze.
Murakoze!
GPA ni Grade Point Average. Iyo bavuze GPA ya 3.2 iba ingana na 87% mucyiciro cya B
Igitekerezo Peter yazanye nikiza gufasha abanyarwanda nkatwe ngo tubashe kongera ubumenyi ariko mwatanze amatariki n’iminsi ntimwatubwira amasaha niba ari mugitondo cg ni mugoroba ni mudusonanurire murakoze!!
mutubwire nez naba soje secondary? nonese GPA yavuzwe haruguri ingana 3.2 munsobanurire murakoze
Mwiriwe, icyo kintu nikiza cyane kuko ndabizi byafasha abantu benshi kuko abana benshi baba bafite inzozi zo gukomeza amashuri yabo muri kaminuza kugirango baguke mu bumenyi cyane. Igitekerezo cyanjye nuko mwakomeza kubikagurira abantu mutabishira kuri za social media gusa ahubwo mujye no kuri terre mubasure mu nduce ndutandukanye bityo bazarushaho kubimenya kuko sibose bakoresha social media. Murakoze


text:
Nubwo abitabira iki gikorwa kibera muri Cucina Restaurant izwiho gutegura amafunguro azwi cyane mu Butaliyani, usanga bavuga ko ubusanzwe atari abahanzi, ibishushanyo byabo biba binogeye ijisho.
Nk’uko Umuyobozi wungirije ushinzwe ibijyanye n’ibiribwa n’ibinyobwa muri Kigali Marriott Hotel, Alyson Hayes, abivuga, u Butaliyani busanzwe buzwiho kugira amafunguro yihariye, ubuhanzi na divayi akaba ari nayo mpamvu bahisemo kubihuriza hamwe binyuze muri ‘Picasso Night’.
Ati “Ikigamijwe ni ukugira ahantu hamwe aho abashyitsi bashobora kwisanzura, bagashushanya mu gihe bategereje kugezwaho amafunguro batumije. Twizeye kuzana ibyiza by’u Butaliyani i Kigali”.
Yakomeje avuga ko bahamagarira buri wese ubyifuza kuzajya yitabira, ndetse akagaragaza impano ye n’ibimurimo binyuze mu gushushanya adafite ubwoba ko hari umuseka, ari nako umutetsi wa Kigali Marriott amugezaho amafunguro anurira.
Mu gihe bisomera kuri divayi n’ibindi binyobwa bitandukanye baba bateguriwe, abitabiriye ‘Picasso Night’, bigishwa iby’ibanze mu gushushanya ndetse bakagaragaza impano zabo babifashijwemo n’umuhanzi Rigobert Uwiduhaye uvuga ko ibi aba ari ibirori by’abanyabugeni.
Uwiduhaye ati “ Iri ntabwo ari ishuri risanzwe ryo gushushanya, ibi ni ibirori byo gushushanya. Gusohoka nijoro ntibivuze kujya mu kabari ahaba hari ikivunge cy’abantu. Ushobora no kunezerwa mu gihe uri gushushanya wisomera ku kinyobwa ukunda”.
Uwiduhaye avuga ko muri Picasso Night abashyitsi batishima gusa, ahubwo hari n’abisangana impano batari bazi ko bafite akaba yishimira kuba agira uruhare mu gutuma bazivumbura.
Kigali Marriott Hotel isanzwe inafite ibikorwa bigamije gufasha abantu kuruhuka no kwidagadurana n’inshuti zabo, aho baba bateguriwe amafunguro atandukanye arimo ayo mu Buhinde, muri Aziya na Afurika bafatira muri Soko Restaurant.
Abashyitsi kandi bashobora kuryoherwa n’ibikorwa bitandukanye biba byateguwe na Iriba Bar and Terrace birimo Ladies Night iba ari umwihariko ku bagore.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
IMIZIRO Y'IMBORO N'IGITUBA
Kirazira ko umugabo aryama yubitse inda ngo ni ukubika urubyaro.
Kirazira ko umugore aryama yipfumbase kabone n'iyo umugabo adahari ngo ni ugukenya umugabo.
Kirazira ko umugore aryama ku murere ngo na byo bikenya umugabo.
kirazira ko umugabo bamuhera amata mu gikari ngo ni ukumuhunika ahinduka ikijibwe.
kirazira ko umugore asambanira ku buriri bw'umugabo ngo ni ukumukungurira.
Kirazira ko umugore n’umugabo barara bateranye ibibuno ngo umwe aba akungurira undi.


text:
1
Ahubw kuba Reta yashizeho iryo tegeko,ndayishimira cyane gose kandi iri mukuri.ayo madini nugutwara amafranga yabaturage bayajana iburayi gusa!!!
nibyo ayo madini rwose nagaragaze aho bavana ayo mafamafaranga kdi bazajye basorera leta kuko biba igihugu rwose turabishyigikiye ibyo byo kubahamagara bagatanga ubusobanuro ok
aha ni sawa rwose
Kubyerekeye mpamyabushobozi harimo ikibazo. Kuko ni abapadiri bari bukomeze andi madini agafungwa? nuburyo bizubahirizwa biragoye? Bizakorwa se nka kwakundi Wa muministri witwa Ntawukuriryayo yakoraga umukwabu w Isuku? none se idini rifite amashami menshi , bazajya basaba umuyobozi mukuru cg no hasi bazajya babisaba kuri buri branch? Ndumva iki kigoye !!!
Ahantu AMADINI akura amafaranga,ni mu MFASHANYO N'AMATURO.Icyo bayakoresha,ni Imishahara n'imodoka by'abakuru b'amadini,kubaka insengero,kugura ibikoresho,etc...Inyungu RRA ikuramo,ni Imisoro ku mishahara yabo.Uretse ko nta kabuza,amadini menshi azahisha aho akura amafaranga,kubera ko amenshi ajya mu mifuka ya Pastors bashinze ayo madini.Mu byukuri,Amadini y'iki gihe agamije "Ifaranga",yitwaje bible.Nyamara Yesu n'Abigishwa babwirizaga ku buntu,badasaba Icyacumi.Nkuko Ibyakozwe igice cya 8,imirongo ya 18-20,havuga,iyo wabahaga amafaranga barakubwiraga ngo "uragapfana n'ayo mafaranga".Abantu bonyine bagerageza kubigana ni abayehova.Nta cyacumi bajya basaba mu nsengero zabo.
akibisambo kashobotse mubigaragaze murahisha icyi munasore, RRA we kwata sente
iri tegeko niryiza cyane kandi riziye igihe abantu bose babazwe ibyo bakoresha amafaranga bakira avuye mu mahanga, Eden Temple international ya Bishop John igiye kugaragara amanyanga yakoraga agiye kujya ahagaragara, yacuruje abana ababanyarwanda yitwaje ko abafasha kandi ayashyira mu mufuka wiwe???????/ Leta imukurikirane atazabacika???/ bamugenzure neza
Yewe, RGB iby' impamyabumenyi nishaka ibyihorere bitazayicanga, itegeko rikurikijwe nkuko ryanditse ntaba nya madini basigara mu mulimo usibye abapadiri. Abaporotesitani, usibye bacye, abandi impamyabumenyi bafite kugeza kuri dogitora babyize ahantu mu bikari by' amaduka muri Amerika cg mu Burayi
Yewe, RGB iby' impamyabumenyi nishaka ibyihorere bitazayicanga, itegeko rikurikijwe nkuko ryanditse ntaba nya madini basigara mu mulimo usibye abapadiri. Abaporotesitani, usibye bacye, abandi impamyabumenyi bafite kugeza kuri dogitora babyize ahantu mu bikari by' amaduka muri Amerika cg mu Burayi
Yewe, RGB iby' impamyabumenyi nishaka ibyihorere bitazayicanga, itegeko rikurikijwe nkuko ryanditse ntaba nya madini basigara mu mulimo usibye abapadiri. Abaporotesitani, usibye bacye, abandi impamyabumenyi bafite kugeza kuri dogitora babyize ahantu mu bikari by' amaduka muri Amerika cg mu Burayi
1


text:
Mu buzima bwa buri munsi tugirwa inama nyinshi zinyuranye zadufasha kubwitwaramo neza, bamwe bikabashobokera abandi bikanga, ariko twitegereje neza, kenshi na kenshi iyo utazikurikije ugwa hasi ugakubitwa, ubuzima bukakugora.
Nk’uko umwe mu bajyanama mu byerekeye ubuzima abivuga, ngo iyo udakurikije izi nama zose uko ari 7, uzandagara ukubitwe, ubeho nta nshuti, compte yawe ya banki ijye kuri zero, abo mubana mu rugo bakwinube.
- Abantu babi = Umusaruro mubi = Nta nyungu
Niba ubana n’abantu batari beza, ntiwitege umusaruro. Uzatakaza amafaranga, inshuti, kwiyumva, igihe ndetse n’ubuzima bwawe buhangirikire. Niba udapfuye uzaruhukira muri gereza. Gupfa, gereza, gukena, kutagira inshuti nibyo ushaka? Niba ari wowe mubi? Iyegereze abantu beza, bazakubera ikitererezo bibe byagufasha kuba umuntu mwiza.
2. Gerageza kwitekerezaho byibura umunsi umwe gusa
Niba ubyutse mu gitondo, gerageza kwibaza aho uri, icyo uri cyo. Jya mu bitekerezo wibaze bihagije kugeza ubwo wumva koko ko uri umuntu kandi ko uri kuri iyi si. Nkuko uri ikivejuru kuri uwo munsi, tekereza ko watumwe kandi ko inshingano zawe ari izo kureba uko watuma uwo mubiri wawe umera neza kuri uwo munsi, hanyuma utangire umunsi umeze neza kandi wumva ko uri umuntu n’inshingano zo kwiteza imbere.
3. Ihitemo wowe ubwawe aho guhitamo abandi
Igihe cyose wemeye gukora ikintu kandi utagishaka uziyanga, uzanga abantu kandi uzakora akazi nabi. Icyo gihe nta bushobozi, nta mbaraga uzagira zo gukora neza umurimo wari wishimiye gukora, bitume utabona umusaruro wari witeze uwo munsi, amafaranga make ndetse n’igice cy’ubuzima bwawe kizahangirikira.
4. Ibitekerezo byiza ni ifaranga ryo muri iki kinyejana turimo
Nubwo benshi tutabyumvikanaho kuri iyi ngingo, ntacyo bitwaye. Ariko ibuka ko kuri ubu, muri iki gihe tugezemo, dipolome zihanitse cyangwa se icyo uri cyo sibyo bizaba kamere kugirango ubone akazi karambye, uzamurwe mu ntera cyangwa se wongererwe umushahara, bityo ugire ubuzima bwiza. Ibitekerezo, ubumenyi bikoreshejwe neza nibyo bizakuyobora bikakugeza ku iterambere ushaka.
5. Ibikorwa biruta Amagambo, bikaruta n’ Ibitekerezo
Ibintu byose byakozwe mu mateka y’isi ni umusaruro w’ibikorwa byakozwe neza bikagerwaho. Si imitekerereze, si amagambo, ahubwo ni ibikorwa, ari nabyo byandikwa mu mateka. Ngo ” kora ndebe iruta vuga numve”, “ibikorwa biruta amagambo”.
6. Fasha abandi
Nuhitamo kwifasha wowe ubwawe wenyine, uzagira ubuzima buto, butagutse. Niba ufite impamvu ikomeye ituma ubyuka, atari ukumva ko ubyutse gusa, uzagira ubuzima bwagutse kandi bukomeye.
7. Itegeko rya 1 ku ijana (1%)
Buri munsi, mu buzima bwawe, gerageza gukora cyangwa kubona akantu gato katuma ubuzima bwawe bumera neza, haba ubuzima buzira umuze, mu bitekerezo, mu byo ukora cyangwa ushaka gukora. Muri make, gerageza gutera intambwe imbere, yaba nto yaba nini, buri munsi.


text:
Mu myaka 25 ishize, imihango yo kwibuka abazize jenoside yakorewe abatutsi yagiye ihindura isura uko umwaka ushize undi ugataha. Abacitse ku icumu n’imiryango irengera inyungu zabo ni na ko bagiye basa n’abahezwa kurushaho, mu gufata ibyemezo birebana no kwibuka n’imicungire y’ingaruka za jenoside muri rusange.
Mu gihe dusatira Kwibuka25, ibintu bikurikira bikwiye kurangirana n’imyaka 25 ishize.
Icya mbere: Abarokotse jenoside kugirwa nk’indororerezi mu gihe cyo kunamira ababo
Niba ujya witabira ibikorwa byo kwibuka, nta gushidikanya ko iki kibazo nawe wakibonye cyangwa nibura wakibajijeho.
Ubwo mperuka kujya kwibuka ababyeyi banjye bishwe muri jenoside, twarabyutse kare tujya kugura umuzingo w’indabo nziza. Turamanutse mu majyepfo aho mvuka. Kuri uwo mugoroba ducana igishyito, dutaramira abacu buracya. Abahanzi bakoze mu nganzo y’ ishavu, yewe nyobora n’ikiganiro ku mateka ya jenoside, abahanga batubwira umuzi n’umuhamuro w’irimburabatutsi rya 94.
Bucyeye umuhango nyir’izina wo kwibuka urakomeza. Uwacitse ku icumu warokokeye muri aka gace atanga ubuhamya, Padiri asomera igitambo cya Misa aho, n’abanyapolitiki bavuga amagambo nk’uko bisanzwe yiganjemo gahunda za leta!
Tugeze mu mwanya wo kunamira abacu no gushyira indabo aho baruhukiye ni bwo ikibazo cyavutse. Nk’uko bimenyerewe, abayobozi mu nzego zitandukanye n’imiryango yabo, ni bo bahamagawe bwa mbere kujya gushyira indabo ku mva uboshye ari bo bapfushije!
Hakurikiraho abakuru b’ingabo, Polisi, abahagarariye amadini! Kera kabaye natwe abacitse ku icumu twemerewe gukurikira abandi.
Ubwo tubyigana tugana ku ka zitiro gafunganye k’utwuma duto tw’umweru tuzengurutse urwibutso abacu bashyinguwemo. Kimwe n’abandi barokotse twari kumwe, nifuzaga amahirwe yo gushyira indabo ku mva rusange ishyiguwemo mama na bashiki banjye batatu twakurikiranaga mu ituze.
Ayo mahirwe icyokora yagizwe na bake babashije kubyigana cyangwa kunyura mu rihumye abapolisi badusubizaga inyuma ngo tudahutaza ba nyakubahwa.
Ababuze ababo benshi biganjemo ababyeyi bakuze, bagumye inyuma y’uruzitiro bashungera uwo muhango nk’indorerezi.
Iyi migirire icuramye nasanze idakorwa iwacu gusa. Ahubwo, imaze kumenyerwa nk’ihame mu mihango yo kwibuka ku buryo hari n’abantu bamwe babona ntacyo bitwaye.
No kurwego rw’igihugu biracyakorwa. Ubwo twibukaga ku nshuro ya 20, umuyobozi wa IBUKA uretse no gushyirwa ku mwanya w’inyuma, ntiyemerewe no gushyira indabo ku mva nk’uhagarariye abarokotse jenoside. Impamvu ngo ni uko hari abanyacyubahiro benshi baturutse mu mahanga. Ibyo twarabigaye, icyokora, umwaka ukurikiyeho birakosorwa.
Ahandi mu ntara ababuze ababo baracyafatwa nk’indorerezi mu mihango yo kunamira ababo. Ngo ni Protocole! Abayobozi ngo ni bo babanza kujya kunamira abishwe kabone n’ubwo muri abo bayobozi haba harimo n’abagize uruhare muri Jenoside.
Umufasha wanjye aherutse kumbwira ukuntu iyo bajyaga kwibuka iwabo mu bice byo mu majyaruguru, Rucagu Bonifasi ari we wabaga ari umushyitsi mukuru ushyira indabo ku mva bwa mbere, nyamara ubwe ashinjwa kugira uruhare mu gutsemba abatutsi muri ako karere.
Ntihagire unyumva nabi
Ntabwo nsaba ko abarokotse jenoside bahabwa icyubahiro kidasanzwe cyangwa bagirirwa impuhwe (Pity) mu mihango yo kwibuka. Oya.
Niba hari isomo rimwe jenoside yatwigishije nk’abayirokotse, ni ukutagira icyo dutegereza ku muntu uwo ari we wese. Izo mpuhwe n’icyubahiro twazihebye igihe Abahutu baduhigaga nk’inyamaswa zo mu gasozi ku manywa y’ihangu.
Icyo nsaba ni uko hajya habaho ubushishozi no gushyira mu gaciro muri bene ibi bikorwa. Tukagishwa inama. Hari utuntu duto duto abantu rimwe na rimwe birengagiza nyamara dutoneka ibikomere by’iteka jenoside yadusigiye.
Ese ko mu muco nyarwanda n’ubundi uwapfushije ari we utabarwa, akayagirwa mu gihe cyo kwera no kwirabura, agahozwa, kuki tatakongera kwisunga uwo umuco mwiza maze abacitse ku icumu bakajya baherekezwa mu kwibuka aho guherekeza abandi?
Tanga igitekerezo cyawe muri comment. Inkuru izakurikiraho tuzavuga icya 2 gikwiye kurangirana no kwibuka25! End.
Albert


text:
15/12/2017, Yanditswe na John Baligbe
Gucinya inkoro mu Rwanda no gucabiranya ubu bimaze kuba umwuga nk’iyindi. Uzi guhakwa no guhakirizwa niwe wenyine ufite ijambo, ushobora no kubona bomwe mu byo afitiye uburenganzira cyangwa se yifuza. Umutekano, iterambere n’ikorana buhanga byo, byabaye igikangisho n’intwaro ikomeye ya FPR-Inkotanyi na Général Paul Kagame wiyemeje kugomeza kuyoboye igihugu cy’u Rwanda kugeza apfuye no kukigira akarima ke bwite k’umwihariko. Umwanditsi w’iyi nkuru aribaza kandi akabaza buri wese impamvu abanyarwanda batakirangwa n’umuco n’umutima w’ubupfura; ahubwo ubu bakaba barokamwe no guhakirizwa no gucabiranya? Aragaira ati: «ubusanzwe Umunyarwanda nyawe arangwa n’umutima umwe rukumbi, mu gihe umugaragu we agira myinshi». Ng’aho aho duhera duha iyi nkuru yatwoherereje umutwe ugira uti: «Iyo ubwonko buri mu gifu, gucinya inkoro ubigira umwuga!», we ahinora mu nteruro ngufi cyane y’agatangaro igira ati Gucinya inkoro!
Mu kinyarwanda nyacyo, ijambo inkoro rikoreshwa ku nyamaswa, byagera ku bantu hakavugwa « igituza ». Naho iyo bikabirijwe hakoreshwa « agatuza ». Byakwerekeza mu kwifata ku gahanga, bakavuga « igituntu ».
Muri uru Rwanda, hadutse udushya twinshi turimo kwihangira imirimo kabone n’iyo waba udafite urushoro. FPR n’abambari bayo biyemeje kurya akabi n’akeza, agashoboka n’akadashoboka.
Intore nyayo ni izi guhakirizwa. Umutwe wayo ugereranywa n’igishura cya nayiloni, ibiganza bye bigereranywa n’umwayi cyangwa se umurama w’amasaka, umubiri we muri rusange uteye nk’ibumba, na ho umutima wayo ugizwe n’ibice bibiri : kimwe n’ink’ubutare bwo mu Miyove kwa Nyirantama, naho ikindi ni nk’icyondo cyo mu Rugezi kwa Basebya ba Nyirantwari.
Reka twemeranye ko umugaragu uteye atyo bigoye kumubonera ibisobanuro. Ese twamwita ngo iki ? Mumfashe tumushakire akazina. Gusa na we ubwe ntiyiyizi. Uhamagawe wese, asubiza ngo » ndiyo bwana ». Tumushakiye mu Banyarwanda, birashoboka ko twamubona. Gusa ikibatandukanya ni uko Umunyarwanda nyawe arangwa n’umutima umwe rukumbi, mu gihe uyu mugaragu we agira myinshi.
Ingero ni nyinshi none reka tugendere kuzifatika ziranga ingoma ya RWABUJINDIRI. Agatsiko kayigize karahubuka, kagira umushiha n’ubugugu, karangwa n’inyota yo kumena amaraso, gusesagura, kararya ntigahaga, kagira ubushushu, karihara kandi kakihararukwa cyane cyane mu byemezo gafatiraho hutuhuti, kagira ububwa butagereranywa, karangwa n’imvugo yuje ubugome, ubwirasi n’agasuzuguro. Kigira nyoni nyinshi imbere y’abanyamahanga. Muri make gahora gashaka kwigira miseke igoroye. Ariko ye!
Uko byagenda kose, aba bagaragu bakeza iyi ngoma, uko bukeye n’uko bwije, ni bo bayitera kwishyira mu myanya idakwiye-kwisumbukuruza. Umwami wabo abahoza mu bishya nk’ababaji. Arangwa n’ingendo z’urudaca, ibitaramo bidafututse, aho atera akiyikiriza, muri make yigize rwihangira-imirimo! Iyo yihanganye agakora ikijyanye n’inshingano ze, yumva yabaye rudasumbwa, rudasimburwa, bityo abacinyankoro bakaboneraho kumurigata ibirenge bagira bati:”uri indashyikirwa irusha abandi intambwe”. Icyo yirengagiza n’uko n’umuswa kurusha abandi aba abaye indashikirwa mu buswa bwe. Aha hari umwitangirizwa!
Ni muri urwo rwego abeshya Abanyarwanda ngo igihe cyo se aba yagiye kubahahira. Ngo iyo atagendeye mu ndege, afata gali ya moshi. Gusa akatwemeza ko twe tutayizi ko yaba igeze i Buganda yerekeza i Rwanda.
Umutekano wabaye igikangisho cyo kuduhuma amaso!
Muri uko kuduhuma amaso, yongera imisoro. Ahora iteka adukangisha umutekano, bitaba ibyo akavuga intambara. Iyi yo ngo ituma ahora aribwaribwa mu biganza. None yaba yarafashwe na rubagimpande abazungu bita “arthrose-rhumatoide”? Mu kuburabuza rubanda, ntahwema kuririmba iterambere n’ikorana buhanga. Agacishamo akumvisha abategera i bwami ko intore ze zicura za mudasobwa.
Muri uwo mukino w’injangwe n’imbeba, abazi gucinya inkoro, ndavuga abagagaragu be, bamubeshya ko bamukunda kandi ko bamushyigikiye. Abibaza icyo babahora, nka Bamporiki, bakamuhimbira ibisigo n’ibisingizo. Inkunduzi zikitabira amanama y’urudaca, ngizo muri za «Rwanda day», mu mishyikirano no mu kwigana imigendere n’imvugo z’umwakagara. Hari nabigereka ho urusyo bavuga ko bazajya barasa rubanda izuba riva. Abandi bakifata kugahanga bagahangara rubanda ngo ni “imihirimbiri”. Naho nyir’ubwite we ati: “injiji ni izageze mu ishuli”! Birababaje!
Benshi mu nyaryenge bafata umwuga wo gucinya inkoro nk’umwe mu myuga igayitse cyane, ku buryo bawufata nk’uburozi muri rubanda. Muri iki gihugu, abategetsi bindashima bimuriye ubwonko bwabo mu gifu. Niyo mpamvu batiyumvisha uburemere bw’agahiri n’agahinda bahoza kubo bagombywe kurengera. Ariko byose babirengaho ng’aha mama bararengera ubutegetsi bw’agatsiko katuraza ku mahiri n’iminigo.
Iyi jugujugu ya nshimwe-nshimwe niyo itumazeho urubyaro, niyo ifungisha ababyeyi, ni nayo yateye Nzaramba, n’ibindi bibi bitabarika byibasiye imiryango nyarwanda.
Aba bagaragu b’ingoma ntindi ntibasiba kuyisiga no kuyisigiriza kugeza n’aho bamwe bitangaho ibitambo ngo ejo idapfumuka. Ukumva bamwe bavuga ko barangije umwaka wose barakoze nabi, uretse umwami wabo wenyine. Ntibigera bibaza agaciro n’ikiguzi kijyanye no gucinya inkoro. Kuki batarega agatuza kabo ngo ariko bamena, ahubwo bagahitamo kukabundikira batitaye kungaruka bizabatera?
Ngarutse kubyo navuze haruguru, nta wundi mwuga mubi ubaho nk’uwo gucinya inkoro. Abashomeri nkimwe nabazunguzayi bo babibonye kare. Bahisemo kuryamira ukuri aho kuryamira ubugi bw’intorezo.
Igihe kirageze ngo hagire igikorwa, bityo imitima yaterewe hejuru isubizwe mu gitereko. Ibi birasaba ko haboneka abagabo b’inkorokoro bahagurukira icyarimwe nk’abitsamuye ngo babashe gushegesha agatsiko ngo mwirebere uko imizinga ivamo imwibano. Bityo aho inkomamashyi zacyinyaga inkoro hashingwe imibambantoni.


text:
Bizimana Patient, umuhanzi umaze gushinga imizi mu buryo bukomeye mu ndirimbo zo kuramya no guhimbaza Imana ahamya ko mu myaka yose amaze ku Isi yize amasomo akomeye cyane arimo uburyo abantu bahindagurika, uburyo babiba inzangano hagati yabo kandi bararemwe mu ishusho y’Imana.
Uyu muhanzi wakunzwe cyane mu ndirimbo nka ‘Iyo neza’, ‘Amagambo yanjye’, Menye neza’ n’izindi, ahamya ko Imana yamugiriye ubuntu butangaje mu buzima bwe kuba yaramuhaye impano ikomeye yo kubwiriza ubutumwa bwayo binyuze mu ndirimbo ndetse zikaba umusemburo mu mitima y’ababa bacitse intege.
Yagize ati “Mu myaka yose maze ku Isi naje kubona ko Imana ari nziza, abantu barahinduka ariko Uhoraho ntajya ahinduka kandi imigambi ye ni myiza kuri twe. Abantu bashobora kugukomera amashyi mu gitondo, nimugoroba bakagutera amabuye ariko Imana yo ihora ari imwe, ntijya ihinduka”
Kuri iki Cyumweru Patient Bizimana yujuje imyaka 28 y’amavuko, akavuga ko ari ubwa mbere abonye ko afitiye abantu benshi akamaro ndetse ngo ni nabwo yohererejwe ubutumwa bwinshi bumwifuriza isabukuru nziza banamwereka ko ibihangano bye bibasana imitima.
Ati “Kuri njyewe anniverasire ni uburyo bwiza bwo gusuzuma ubuzima bwanjye, ni umwanya wo gutekereza kuva wavuka kugeza kuri iyi myaka 28. Umuntu aba yaraciye mu bintu bitandukanye ariko kimwe gikomeye muri iyi myaka yose nasanze Imana ari umubyeyi kandi uko bwije n’uko bukeye imbazi zayo n’urukundo rwayo nasanze bigenda bigenda byiyongera mu buzima bwanjye”
Icyamushegeshe mu myaka yose amaze….
Mu myaka 28 amaze ku Isi, Bizimana Patient avuga ko icyamushaririye kurusha ibindi byose ari igihe mukuru we yapfuye ahitanywe n’uburozi ndetse umurozi wishe mukuru agaha uyu muhanzi uburozi ariko ntibwamwica.
Ati “Mu myaka 28 maze nk’uko nabivuze hari ibintu bikomeye nanyuzemo ariko igishaririye cyane nabonye n’ubu ntazibagirwa ni mukuru wanjye wapfuye azize uburozi. Hari mu 1992, nibwo yapfuye. Hejuru y’ibyo, uwo murozi nanjye yarankurikiranye ampa uburozi ariko ku bw’imbaraga z’Imana narivuje ndakira ubwo burozi bwe ntibwagira icyo buntwara”
Ari ku mavi asengera umukunzi
Uyu muhanzi wagiye uvugwaho kuba mu rukundo n’umuhanzi mugenzi we Gabby Kamanzi, ari mu masengesho yo gusaba Imana ngo izamuhe umukunzi yifuza ko yazamubera umugore.
Nubwo nta mukunzi afite, Patient Bizimana arateganya gutangaza iby’ubukwe bwe mu minsi mike iri imbere akavanaho urujijo ku bahora bamubaza igihe azaberekera ibirori.
Yagize ati “Mu by’ukuri nta mukunzi mfite ariko ndi gusenga, ndi mu masengesho nsaba Imana ngo izampe uwo nifuza tuzanabana. Umugore mwiza umuntu amuhabwa n’Imana. Ikibazo cy’igihe nzashingira urugo ni benshi bakimbaza ariko vuba bidatinze nzababwira”
Ari kunoza imishinga mishya
Kuri ubu Patient ari gutunganya amashusho y’indirimbo ye ‘Ubwo buntu’ iri gukorwa na Producer Meddy Saleh basanzwe bakorana. Ni imwe mu ndirimbo zizagaragara kuri album ateganya kuzashyira hanze muri Werurwe 2015 kuri Serena Hotel.
Ati “Muri iyi minsi ndi kwita cyane ku mishinga y’indirimbo z’amashusho nzamurika mu kwezi kwa Gatatu kuri Serena. Ntabwo ndamenya amatariki ariko ni vuba nzababwira. Mu minsi mike ndashyira hanze amashusho y’indirimbo ‘Ubwo buntu’ iri gukorwa na Meddy Saleh”
RBA NUSHIMWE YA PATIENT BIZIMA:


text:
Ubushize nakomoje ku ijambo rya Anastase Makuza mu gifaransa yise “Appel Pathetique: Aggression-suicide de terroristes Tutsi” mu kinyarwanda rikaba ryarasemuwe rikitwa “Impinyuza ibeshyuza Impunzi: Gatutsi-nyenzi yateye yiyahura”.
N’ubwo ari imbwirwaruhame yavugiwe i Paris mu Bufaransa muri Werurwe 1964, inyigisho zari ziyirimo zakoze ishyano mu Rwanda hagati ya Ukwakira 1990 kugeza kuri Jenoside yakorewe Abatutsi ndetse bikanakomeza na nyuma yaho.
Hari igice cy’iyo disikuru ya Makuza cyabaye izingiro rya Jenoside mu itegurwa ryayo no kuyihakana. Ni aho yahakanaga ko hari Jenoside yakorewe Abatutsi uhereye mu ijoro rya Noheli 1963 kugeza muri Mutarama 1964.
Makuza ati: “Igitangaza umunyarwanda utarugambaniye, ni uko amaradiyo n’ibinyamateka, bidahosha kuvuga agahinda bitewe na rubanda rwitabaye, bitagize icyo bivuga ku bugome bw’abo bagira nabi, nk’aho umwotsi ucumba mu nzu yahiye uba urushije ubugiranabi umuriro wayitwitse, cyangwa se nk’aho kwivuna uguteye ali byo bibi kurusha gutera utakwakuye.
Uko gucurika amahame yemerwa n’abantu bose, ukibasira kuzimya umuriro wongera inkongi mu nzu ishya ngo aha urashaka kuyizimya byatera umunyarwanda kwibaza niba ubwenge bw’Abazungu buteye kimwe n’ubw’abirabura.
Kuko, mu bwenge bwa Kinyarwanda, ingirwa-bahanga z’abazungu zigeze kuvuga ko bucuritse, ushaka kuzimya inzu ishya, azimya umuriro uyitwika aho kurwanira kuzimya umwotsi uyicumburukamo. Iyo nzu mvuga ni ya midugararo iherutse kuba mu Rwanda. Umwotsi mwibasiye kuzimya ni umujinya wa rubanda rwahagurukanye rubonye rutewe.”
“Umuriro ni bya bitero by’inyenzi byateye rubanda uwo mujinya mukaba ariko ariwo mwibasira aho kwibasira nyirabayazana. Cyo re, nk’uko nabivugaga ko ibyari hasi byagiye hejuru, niba mu bwenge bwa Kinyarwanda, ureba icyabaye urebye icyagiteye, niba umuntu wese afite uburenganzira bwo kwirengera iyo yasagariwe, umuntu yavuga ate ko ari ko bimeze mu buhanga bwa kizungu, kandi abanyamakuru bamwe bamaze gucurika ibyo Imana yacuruye?
None se hari ugucurika ubwenge kwaruta guhishira cyangwa gushima ubugome bw’inyenzi bwasagariye abaturarwanda, ukarengaho ahubwo ukibasira no gusebya abo baturage baziyamye zibateye? Niba ari ubugira nabi mwanga, ntimwambwira impamvu yabateye guhishira inyenzi zashoje intambara, mugatangira gusakuza aho abaturage babereye nka ya ngwe itari izi gufata ku gakanu iyo itabibwirizwa?”
Guha agaciro icyaha
Umugambi wa Jenoside yakorewe Abatutsi guhera mu 1990, wajyanye no gutegura ubwicanyi mu mitwe y’abantu. Icya mbere cyakozwe kwari ukubiba urwango ku Batutsi, guha Jenoside inyito nziza birimo kuyiha ishusho y’igikorwa cyo kwitabara.
Nta gitangaza ko iki gice cy’imbwirwaruhame ya Makuza yo mu 1964, yasohotse mu kinyamakuru Kangura No 6 cyo mu Ukuboza 1990. Icyo kinyamakuru akaba ari cyo cyasohoye andi mategeko Icumi yiswe ko ari ay’Abahutu.
Ubwicanyi bwakorewe Abatutsi 1963-4 bwahitanye abarenga ibihumbi makumyabiri na bitanu (+25,000) barimo abaturage ku misozi batuyeho n’abanyapolitiki batari muri PARMEHUTU, nibwo Makuza yahaye inyito nyinshi zipfobya ubukana bw’icyaha cyari cyakozwe. Yanakoresheje ishushanyito zisingiza abicanyi.
Nibwo bwa mbere ibitangazamakuru mpuzamahanga byise ubwicanyi bwakorewe Abatutsi mu Rwanda “Jenoside” n’irimburabwoko “extermination”. Ariko kuri Makuza abicanyi bari abantu b’inzirakarengane batsembye abandi batabishaka ahubwo babitewe n’abicaga. Nicyo yagereranyije n’ingwe yafashe agakanu ari uko ibwirijwe.
Muri iyo mbwirwaruhame, yemeza ko “Inyenzi” zageze ku kiraro cyo ku Kanzeze, ariko “bazisutsemo urusasu bazishora inkungugu, bugoroba bazigejeje hakurya y’u Rwanda”. Niba mu munsi umwe zarakubishwe inshuro bakazambutsa umupaka, ni kuki bashumurije abaturage ngo batsembe bagenzi babo?
Imvugo yoroshya Jenoside yakozwe icyo gihe uyisanga mu byanditswe u Rwanda rwizihiza imyaka 10 y’ubwigenge mu 1972. “Mu myijima ya Ukuboza 1963 ndetse ugashyira imboneko za Mutarama mu wa 1964, inyanga-rwanda z’utunyenzi, zibwiye ko Abanyarwanda batari maso, ziyemeza kuza gukanga amahoro y’abaturage n ’igihugu cyabo, mu ntara zimwe na zimwe zarwo.” (PRESIDENCE DE LA REPUBLIQUE, Ingingo z’ingenzi mu mateka y’u Rwanda. Imyaka icumi y’isabukuru y’ubwigenge: 01-07-1962 – 01-07-1972, Ibiro by’amakuru muli Prezidansi ya Repubulika, 1972, p.82).
Nkuko byagenze mu 1990, Inkotanyi zarateye, urugamba ruri ku mupaka w’u Rwanda/Tanzania/Uganda, Abagogwe bo mu Ruhengeri na Gisenyi baricwa.
Ni isomo ryo kudaha agaciro ubuzima rikomoka kuri PARMEHUTU yitwa ko yasezerewe mu 1973. Iyo kwicwa kw’abantu barenga 25,000 byitwa umwotsi, mu gihe igitero gikubitwa inshuro umunsi umwe kikaba ari cyo cyitwa umuriro na “nyirabayazana”, ni ikimenyetso cy’ingengabitekerezo ya Jenoside iba yararitse mu muntu.
Mu magambo yose ya Makuza ntaho yerekana aho “agahinda” gakura muri “rubanda rwitabaye” bikavamo kwica Abatutsi. Abantu kwica abaturanyi babo batari basanzwe bagira icyo bapfa akabiha inyito nziza yo “kwivuna uguteye”… akabibyinirira ngo ni “uburenganzira bwo kwirengera” kuko basagariwe.
Aho yabihaye ishusho nziza ikomeye, ni uko iyo myumvire ye y’ubugome yayishyize mu rwego rw’amahame buri wese agomba kumva. Anarenzaho avuga ko utabyumva acurika ibintu “Imana yacuruye.” Ubwo buryo bwo kwerekana ko ubwicanyi bwumvikana, ndetse n’Imana yabuhaye umugisha bwakoreshejwe icyo gihe bunakora guhera mu gutegura Jenoside yakorewe Abatutsi mu Rwanda.
Urebye iyo mbwirwaruhame muri rusange usanga yari yaratewe ni uko ubwicanyi bwakozwe bukamenyekana. Biravugwa ko ari Musenyeri Andre Perraudin wagiriye inama Kayibanda ngo yohereze Makuza twagereranya na Joseph Goebbels w’u Rwanda icyo gihe, ngo amare iminsi myinshi mu mahanga yerekana ko abavuze ko abanditse ko habaye itsembabwoko ari injiji zidashobora gutandukanya ururo n’icyatsi.
Isomo rikomeye
Ntibikeneye isesengura rikomeye ngo wumve neza urwango rugwingiza umunyarwanda rwari mu magambo ya Anastase Makuza. Isomo rya mbere ni uko kwica Abatutsi bwari uburyo bwo kurwana intambara. Ni nabyo byakoreshejwe mu 1990-94 aho Umututsi yiswe umwanzi mu buryo bweruye.
Anastase Makuza igitekerezo cye hari ahandi cyari cyaravugiwe. Ubwo Joseph Gitera yasohoraga icyo yise “Amategeko Cumi y’Abahutu” ku wa 27 Nzeri 1959, itegeko rya 5 ni: “Uwahora umututsi inabi yagize, nta mututsi wasigara mu Rwanda. Guhora si byiza. Ariko kwirinda umwanzi cyangwa kwirwanaho aguteye birateganyijwe mu mategeko yose.” Itegeko rya 10 rigasoza rivuga ngo Abatutsi “baragatsindwa mu Rwanda.”
Uko kugira igice kimwe cy’abenegihugu, bakitwa inyangarwanda, ni yo Jenoside. Imitwe y’abicanyi nk’Interahamwe, Impuzamugambi na Hutu-Pawa byateguwe muri gahunda yo “kwirengera” cyangwa “kwitabara” bikiza uwahinduwe umwanzi w’u Rwanda. Ni nayo mpamvu iyo mitwe yiswe “Defence civile.”
Iryo gwingira n’igwingiza ntiryagarukiraga mu banyapolitiki gusa, no mu Kiliziya Gatolika ryarahageze niba atari ho ryatangiriye. Niho tuzakomereza.


text:
Itangazamakuru ni umwuga wigwa ndetse uwabiminujemo akabiherwa impamyabumenyi z’ikirenga muri uyu mwuga, uretse kuba wakwigwa ndetse itangazamakuru n’impano ndetse ikaba n’ingabire ugabirwa n’Imana dore ko hari benshi bawukora batarigeze baniga amashuri ahanitse yemwe batarigeze baniga iby’itangazamakuru.
Iyo abana benshi batangira ishuri baba bafite inzozi zibyo bazaba, benshi bakunda kuvuga ko bazaba abanyamakuru bitewe nuko uyu niwo mwuga wakwiga ukaba waba ikirangirire bitewe nuko ukora akazi kawe kinyamwuga bigatuma wigarurira imitima y’abagukurikira
Umunyamakuru ukora kuri KISS FM wahagiye avuye ku Isango Star, ni umunyamakuru ufite ijwi ryiza bituma uwumvise ikiganiro cye bituma nejo yongera gukurikira nanone bitewe nuburyo akoramo ibiganiro bye.
Akenshi umuntu wese iyo agiye gutangira akazi yahoze arota munzozi ze usanga hari ibisigisigi aba atazibagirwa bitewe nuko biba byamaze kumubaho nk’urwibutso.
Antoinette Niyongira we nawe afite urwibutso rukomeye ubwo yinjiraga bwambere muri uyu mwuga, yahishuye uburyo yagiye kwaka akazi k’itangazamakuru afite imyenda itose, icyo gihe ni bwo yari akirangiza amashuri yisumbuye.
Antoinette yavuze ko yagiye kwaka akazi ku Isango Star afite imyenda itose kuko byari bimutunguye kandi abishaka cyane.
Yagize ati: “Nkirangiza amashuri yisumbuye, mu mwaka wa 2011 nahamagaye umunyamakuru Jean Lambert Gatare musaba ko yamfasha kwinjira mu itangazamakuru, arabinyemerera, nyuma aza kumpamagara ndi mu rugo ku Kamonyi nameshe imyenda itaruma, kuko nabishakaga cyane nahise nyishyira mu gikapu njya ku Isango n’igikapu cyatose, mpita njya no muri studio ntangira itangazamakuru ubwo.”
N’ubwo umuntu agira uwo areberaho unamukurura mu gukora umwuga runaka, Antoinette avuga ko atinjiye mu itangazamakuru ashaka kwigana umunyamakuru runaka ahubwo we ahora yumva ko niba umuntu akora neza hari icyo we yarenzaho.
Antoinette asanga imbogamizi ziba mu itangazamakuru ari ukuguma ahantu hamwe umuntu ntatekereze ibishya kuko abandi batera imbere we agasigara.
Ngo ni byiza guhora umuntu yiga akunguka ubumenyi. Indi mbogamizi yasanze mu itangazamakuru ni uko umubare w’abagore barikoraga wari muto ariko ubu wariyongereye ndetse ngo n’amafaranga yari make ugereranyije no muri iki gihe.
Ngo ikintu itangazamakuru ryamufashije ni ugukora ibyo akunda akabisangiza abandi, aranyurwa ndetse riramutunze kuko abasha kubona iby’ibanze mu buzima.
Icyo yimirije imbere ni ukwaguka haba mu mutwe no mu bushobozi kuko yanga kuguma ahantu hamwe.
Antoinette kandi avuga ko umuntu agomba kwirinda uwo ari we wese washaka kumukoresha ibyo ashaka kugira ngo amunezeze ko ari bwo ibyo umuntu akora bizagira aho bimugeza.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
AMABANGA Y'ABAGORE-IBYO UMUGORE WAWE AGUHISHA IV
IBYO AGNES ATABWIRA UMUGABO WE
"Nitwa Agnes, mfite imyaka 30, mfite abana 2 maranye n'umugabo imyaka 5. Umunsi umwe nagiye gusura inshuti yanjye y'umugore maze anyereka izindi nshuti, twagiye ahantu mu kabari kure yo mu rugo turanywa tugeza saa cyenda za nijoro. Nyuma maze gusinda umwe mu bagabo ntazi twarimo gusangira tunaganira aranyegera amfata ukuboko anjyana ahagana ku rubaraza ahantu hatari abantu, aransoma cyane arangije anshyira mu modoka ye sinamwangira anjyana iwe, twaraye duhuza igitsina kugeza turushye. Icyo nibuka nuko nakangutse saa mbiri ndi mu gitanda ntazi, mu nzu ntazi. Nahise mbyuka nditunganya, ngiye gusohoka arampagara ambwira ko niba mbishaka ko twakomeza kujya duhura namubwira, nafashe inomero ze za telephone, ndataha. Ngeze mu rugo nicara mu ntebe ntazi icyo nzabwira umugabo. Nagize imana ntiyagira icyo ambaza, kuko twari dusanzwe twumvikana kandi dukunze gusohokana n'inshuti tugataha bwije, ariko numvise nigaye. Kuva ubwo nahisemo gukora uko nshoboye nkajya nshimisha umugabo wanjye muri byose. Sinigeze nongera guhura n'umugabo twararanye muri iryo joro, sinifuza no guhura na we!
AGNES VS UMUGABO WE
Ibyo umugabo Abona
-umugore mwiza ukundaumugabo
-nyina w'abana ubitayeho
-urugo rw'abantu bumvikana aho umugabo n'umugore bubahana, ku buryo umugore ashobora gukererwa gutaha umugabo ntakeke ikibi
Ibyo Umugabo adatekereza ko byabaho
-ko umugore we yaryamanye n'umugabo atazi yagiye kunywa mu kabari
-ko icyo gikorwa cyatumye umugore yigaya bigatuma arushaho kwita ku mugabo


text:
Iki gitaramo kizaba tariki ya 16 Kanama 2019 muri gahunda yiswe Zouk Love Party, yahariwe indirimbo zo mu njyana ya Zouk kandi zuje amagambo y’urukundo.
Umuhanzi ukomoka mu Bufaransa Patrice Sylivestre uzwi nka Slaï, ni we watumiwe ngo azataramire abasohokera muri Cadillac Night Club.
Uyu mugabo w’imyaka 46 ni umwe mu bahanzi bakunzwe cyane bitewe n’indirimbo ze zo mu njyana ya Zouk, zifasha abari mu rukundo cyane cyane abumva ururimi rw’Igifaransa.
Indirimbo ze zakunzwe harimo nk’iyitwa “Flamme” yanegukanye igihembo cya Tropical Music Awards mu 2000, "La dernière danse (ne rentre pas chez toi ce soir)" "Après la tempête” n’izindi nyinshi.
Mu kiganiro IGIHE yagiranye n’umuyobozi wa Cadillac Night-Club, Habimana Eugène uzwi nka Cobra, yavuze ko batumiye uyu muhanzi nyuma yo kubona abantu benshi basabye ko yabataramira.
Ati “Hari abantu benshi bamusabye kandi igihe yazaga ntabwo abantu benshi babimenye. Twakoze ubushakashatsi dusanga akenewe cyane.”
Biteganyijwe ko Slaï azagera mu mujyi wa Kigali tariki 15 Kanama 2019 i saa munani z’amanywa.
Cobra yavuze ko bafite gahunda yo gukomeza kuzana abahanzi batandukanye mu rwego rwo gushimisha abakunzi babo no kubarinda kurambirwa.
Ati “Turashaka kubakorera nk’ibintu twakoreraga muri Cadillac kuva kera kugira ngo abakiriya bacu batarambirwa, tugomba kuzajya tubahindurira no kubaha serivisi nziza kugira ngo barusheho kwishima.”
Slaï yeherukaga gutaramira i Kigali muri Gashyantare 2019 ubwo yaririmbaga mu gitaramo cya Kigali Jazz Junction, icyo gihe yashimishije abantu mu buryo bukomeye.
Kwinjira mu gitaramo azakorera muri Cadillac ni ibihumbi 10 Frw mu myanya isanzwe, ibihumbi 15 Frw mu myanya y’icyubahiro n’ibihumbi 250 ku meza y’abantu batandutu ariho icupa ry’icyo kunywa.
Reba ’Flamme’, imwe mu ndirimbo za Slaï zakunzwe cyane


text:
Nyuma yaho Guverinoma y’u Rwanda ifashe ikemezo cyo kwimura abaturage bari batuye ahantu habashyira mu kaga mu mwaka wa 2013 imiryango 28 yimuwe ku gasozi ka Akana Byahi mu kagari ka Byahi mu mudugudu wa Ngungo bajya mu kagari ka Gikombe mu mudugudu wa Rebero mu murenge wa Rubavu, n’ubu nta byangombwa by’ubutaka bw’aho batuye bafite kuko ngo ubutaka ari ubwa MINAGRI.
Abaturage baje gusaba ibyangobwa by’ubutaka ntibabihabwa kuko ubuyobozi bw’Akarere bwababwiye ko ubutaka batujwemo ari ubwa Minisiteri y’Ubuhinzi n’Ubworozi, bityo Akarere kakaba kadafite ububasha bwo kuhatuza bitemejwe na Minisiteri ivugwa.
Bavuga ko ubwo bazanwaga guhabwa ibibanza aha batuye basanze ari imirima gusa babwirwa ko bagomba kubona ibikorwa remezo n’ibyangombwa bya burundu by’ubutaka nk’uko bari basanganywe ibyo aho bimuwe ariko kugeza ubu mu imyaka itanu ishize nta mazi aragezwa muri uyu mudugudu, bikiyongera ku kuba nta byangobwa by’ubutaka bafite bakwereka Ikigo k’Igihugu gishinzwe Isuku n’Isukura (WASAC).
Uwamahoro Mwadjuma umwe mu batuye muri uyu mudugudu yabwiye umuseke ko yahageze aje kugura ubutaka n’umwe mu bahawe ikibanza hano.
Ngo baje kubura uko babuhererekanya kubera ko ubutaka nta cyangombwa cya burundu uwo baguze nawe afite.
Agira ati “Twari dutuye ku Madjengo, twaguze n’umuntu bahaye ikibanza. Ntabwo twizeye ubu butaka kuko buba ubwawe iyo bukwanditseho, iyo ufite icyangombwa cy’ubutaka uba ufite ikizere wanafata amafaranga kuri Banki nk’abandi.”
Yakomeje avuga ko kutagira ibyangombwa byatumye batagerwaho n’amazi nka kimwe mu bikorwa remezo bari bemerewe kuko nta cyo kwereka ikigo WASAC.
Mugenzi we Tuyishime Viateur yabwiye Umuseke ko bimuwe basanzwe bafite ibyangobwa by’ubutaka by’aho bari batuye, bizezwa guhabwa ingurane none babwiwe ko batuye mu butaka bwa Minisiteri y’Ubuhinzi n’Ubworozi.
Ati “Bakimara kutugeza hano batubwiye ko bazadushakira ibyangombwa bigeze aho nyuma batubwira ko ubutaka ari ubwa MINAGRI, bagomba kumvikana hagati y’Akarere na MINAGRI bagahinduza ibyangombwa. Tugiye kumara imyaka itanu icyo kibazo kiri aho.”
Aba baturage bavuga ko bavuye mu butaka bari bafitiye ibyangombwa bakaba baratujwe mu butaka badafiteho uburenganzira na buke.
Uyu twaganiriye ati “Ntiwabona uko ugurisha kuko ntiwagurisha ubutaka butagira icyangombwa.”
Umuyobozi w’Akarere ka Rubavu, Habyarimana Gilbert yadutangarije ko ikibazo cy’aba baturage bakizi ndetse ko batangiye kuganira na MINAGRI kugira ngo gikemuke.
Ati “Ikibazo cyajemo ni uko ubutaka bahawe bushobora kuba butari ubw’Akarere, turi kuvugana na MINAGRI ifite ubwo butaka batuyeho kugira ngo twumvikane ku kizakorwa. Ikizava mu ibiganiro turi kugirana nicyo bazamenyeshwa.”
Yakomeje avuga ko ibijyanye n’ibikorwa remezo byo bigomba kugezwaho kimwe n’abandi baturage muri gahunda isanzwe yo gukwirakwiza amazi meza n’ibindi bikorwa remezo abaturage bakenera.
Nubwo uyu muyobozi avuga ibi ariko ntavuga igihe ibiganiro hagati y’Akarere ka Ryubavu na MINAGRI bizaba byarangiye ngo abaturage bavanwe mu gihirahiro.
KAGAME KABERUKA Alain
UM– USEKE.RW


text:
Isombe itekanye na epinari
Ibikoresho
1kg cy’isombe
½ cy’umufungo wa puwaro ntoya
½ cy’imifupa
Puwavro 1 nini
Amababi 5 ya sereri
Ibitunguru 2 by’umutuku
Utuce 10 twa tungurusumu
¼ kg y’amavuta y’amamesa
Ikibiringanya 1
Umufungo muto wa epinari imwe cyangwa igice cy’umufungo munini
Onja 2
Gout 2
Maggi y’isombe
Amazi 4l
Uko bitekwa
Tegura isombe
Fata imifupa uyoze neza uyikatemo uduce turinganiye uyishyire mu mazi akonje nka litiro 3 ushyire ku muriro waka cyane.
zimaze kubira cyane shyiramo isombe wateguye
Nibyongera kubira cyane shyiramo ibitunguru n’ ikibiringanya, ushyiremo na epinari watotoye, ukaronga ukazikatamo ibice binini hanyuma ugapfundikira
hashize iminota 45 zibira cyane reba uko bimeze wongeremo amazi ashyushye nk’ibikombe bibiri, ureke byongere bibire cyane
Nibimara gutogota shyiramo amavuta, maggi , onja na gouts, ukongera ukabireka iminota 45 ukagabanya umuriro kugirango amavuta ashye neza.
Iyo washyizemo epinari ntushyiremo ifu y’ ubunyobwa cyangwa se ushyiremo ifu nkeya.
Isombe irimo epinari ishya vuba.
Yitegurane n’umuceri.
byatanzwe na Nina
photo : google


text:
Nyuma yo gusezerana imbere y’amategeko akanatanga Inkwano, Umuririmbyi Niyibikora Safi yavuze akari ku mutima we, ndetse agenera Niyonizera Judithe imitoma ihebuje ihamya urukundo rudasanzwe amukunda.
Ku cyumweru tariki ya mbere (1) Ukwakira 2017 nibwo Safi na Judith basezeranye imbere y’amategeko, nyuma yaho Safi ahita ajya gusaba no gutanga inkwano mu muryango wa Judith, ibi birori bikaba byarabereye mu mujyi wa Kigali ahazwi nko ku I Rebero.
Nyuma y’ibi birori, abantu benshi baravugishijwe cyane gusa Safi na Judith birinda kugira byinshi batangaza k’ubukwe bwabo, ariko ibyishimo byari byose mu muryango wabo.
Safi Madiba abinyujije ku mbuga nkoranyambaga ze, yashyizeho ubutumwa burebure yageneye Judith, akaba yashimangiye urwo amukunda ndetse avuga ko Imana yamuhaye umugore w’ukuri.
Mu imitoma ihebuje, Madiba yagize ati: “Ndagushimiye Mana kuri uyu munsi w’ibyishimo wampaye mu buzima bwanjye, Wakoze kubera iyi mpano wampaye, igisobanuro cy’umugore nyawe, Umugore ufite umutima w’ukuri, umugore uzi kwita ku rukundo, umunyembaraga kandi wihangana, afite ubwiza karemano imbere n’inyuma ndetse arasenga, Ndagukunda cyane Judith, niwowe nahoze nifuza kugira ngo uze kuzuza ubuzima bwanjye, Nishimiye kuba ngiye kuzabana nawe mu buzima nsigaje ku Isi, Nzakora ibishoboka byose kugira ngo nzakubere umugabo wahoze wifuza, Imana izadufashe mu rugendo rushya dutangiye, It’s Madiba.”
Nyuma y’ubukwe biravugwa ko Safi na Judith bazahita bajya mu birwa byo muri Zanzibar kwishimirayo ukwezi kwa Buki, hanyuma bakazahita berekeza kuba muri Canada, dore uyu Judith asanzwe afiteyo ubwenegihugu.